text:
जहां टूरा हर राजनीति म पांव धरही तहां बइठे के, सूते के, ऊलांडबाटी खेले के, सबके जुगाड़ जम जाही। दसवीं पढ़े हे कहिके कोन्हो ला झन बताबे। तहां बिधान सभा अऊ लोकसभा के रस्ता घलो खुल जाही।
मोर गुड्डू हर दसमी किलास मा दू बछर फैल का हो गीस, ओकर अनदेखनहा गुरूजी मन ओला डेनिया के इस्कूल ले निकाल दिन। में केहेंव-‘कस गुरूजी हो! अरे लइका हर अपन नेंव मजबूत करना चाहत हे त तुमन काबर ओकर संकल्प के बध करत हव? लइका हर एक किलास मा जतके जादा गियान पाही ओतके ओकर दिमाग हर चोक्खिल होही। टायर-टीव मा बने हवा नई भरहू त सयकिल हर बने मंजा के दऊंड़ही कइसे महराज?’
एक झिक डेढ़ हुंसियार गुरूजी हर बीचे मा लप्प ले मुहुं मारत कथे- ”जादाच हवा भर देबे त चक्का पंचर हो जाथे गऊंटिया, भस्ट हो जाथे। तोर टीव हर तो वइसने हे जुन्नागेहे।”
मैं हर ओकर तरक ला सुन के हार नई मानेंव अऊ पेलाही लेत पेलेंव- ”अरे गुरूजी! आमा हर जतके पाकथे ओतके मिठाथे गुरूजी।”
गुरूजी कथें- ”जादा पाके आमा मा कीरा घलो पर जाथे जी।” में केहेंव- ”त एक बात ला तुमन मोला फोर के बता दव गुरूजी आज, के जब जादा पाके आमा मा कीरा पर जाथे, तब अऊंसाय मुहुं वाले, बस्साय मुंहुं वाले, फुसनाय मुहुं वाले, गोबर्रा कीरा कस मुहुं वाले, जुन्नाय नेता मन मा काबर कीरा नई परय? महिना के महिना डायलेसिस मा सूतहीं, भील चेयर मा बइठे-बइठे घूमहीं, तभो ले ऊंकर नेतागिरी हर अऊ ऊदाली मारथे, अऊ गेदराय लगथे।
ओमन अऊ छान्हीं मा होरा भूंजे लगथें। एक घंव नहीं, भलुक दू-दी घंव के चुनई मा, जनता ओ मन ला दूध चोट्टी बिलई बरोबर खेदारही, त उल्टा पार्टी मा बड़का-बड़का पद मिल जाथे। उन ला राजसभा म बइठार के मंतरी बना दिए जाथे। अऊ तुमन मोर लइका ला एक किलास मा सिरीफ दू साल नई बईठार सकव गुरूजी?”
”त जाना दाऊ” गुरूजी कथे तोरो लइका ला नेता बना दे। पढ़ाय बर काबर हालिगडांग होवत हस? मैं केहेंव- ”मोर टूरा हर थोरिक जादा पढ़ डारे हे गुरूजी! नहिं तो तुंहर मुहुं ला काबर देखतेंव, नेताच बना के देखातेंव। जब वो हर चौंथी किलास मा फैल होईस तभे मोला ये बूता ला कर डारना रहीस हे।” वो कथे-”अभी घलो जादा कुछु नई बिगडे हे। ओकर भाग हर ओला नेतागिरी कोती तीरत हे। तभे तो ओहर घेरी-बेरी फैल होवत हे। परमात्मा के इसारा ल समझ भोकवा। अरे टूरा हर आगू एमए, बीए करी डारही, त कायेच कर लिही? अंगठा छाप नेता के गोडे तरी तो घुंडलही। कोनो कुटहा नेता के फटहा एंड़ी मा भेसलीन लगात जिनगी पहाही। अभी कुछु नई बिगडे हे। ठौका पारसद के चुनई आय हे, ठाढ़ कर दे। गंगा अस्नान हो जाही। जीत जाही त बड़े-बडे डिगरी वाले मास्टर, इंजीनियर, साहेब मन ला आंखी गुडेरही, घुड़की लगाही। अऊ वो जम्मो मन, सुकुरदुम होके मुड़ी नवांय कलेचुप ठाढे रहीं। सोंच गऊंटिया सोंच। तोर बेटा के जब अतका रूआब रही, तब तोर कतका रही। पारसद-पिता होबे तैं। पौडर, इस्नो वाले चमकुल मेडम मन तुंहर करा मिले बर आहीं।
जहां टूरा हर राजनीति म पांव धरही तहां बइठे के, सूते के, ऊलांडबाटी खेले के, सबके जुगाड़ जम जाही। दसमीं पढ़े हे कहिके कोन्हो ला झन बताबे। तहां बिधान सभा अऊ लोकसभा के रस्ता घलो खुल जाही।”
मैं केहेंव, त ओ हर बिधान सभा अऊ लोक सभा के जम्मो बूता ला कर डारही गुरूजी? वो कथे हत् जोजवा! बूता ला कर डारही कथस। ऊंहा कामेच का रहिथे? जोर-जोर से नरेटी ला फार के बोमियाव, पनही चलाव, माइक टोरो, ककरो कालर ला धर लो। कोनों ला दू चार मुटका गुदगेल दो।
”वा, ये सब काम ला तो मोर टूरा हर इस्कूले मा कर डारे हे। तुमन तो खुदे जानत हो, कतका ओस्ताज आय ओ हर ये सब मा।”
”जानत हो, जानत हों। ओंकर सुरता झन करा। मोला घुरघुरी धरे लागथे। सुन जब तोर बेटा लोक सभा म हबर जाही त ओला सूटकेस मिलही। मैं केहेंव भइगे सूटेकेस मिलही गुरूदेव? सूटकेस ला काय करिहौं? हां, मोर परानी के डोलची हर टूट गे हे। डोलची मिलही का?” गुरूजी कथे-”हत्त भोकवा! ये सूटकेस हर वो सूटकेस नो हय। ये हर सिब्बू गुरूजी वाले सूटकेस ये। वारा-न्यारा कर देथे। भाग खुल जाथे एकर मिले ले।”
”अइसे?” में केहेंव ठौका अक्कल देव गुरूजी! मन गदगदागे, वाह! मैं फोकटे-फोकट मा तुंहला आनी बानी के ठोंसरा सुना पारेंव। मैं अब्भी जावत हो, अऊ दसमीं के जघा मा पारसद के फारम, टूरा ला अभी भरात हों। धन्नबाद गुरूजी। जय हिन्द, जय भारत, जय छत्तीसगढ़।
”वाह! आधा नेता तो तहीं बन गे। जाओ दाऊजी। शुभस्य शीघ्रम्! कल्याण हो। देस का, आपका और हमारा भी। चरैवेति।”
के.के. चौबे
गयाबाई स्कूल के
बाजू वाली गली
गया नगर, दुर्ग
Related posts:


c: text/html

text:
डिंगई - लोकबाबू
सर्वाधिकार - लोकबाबू
प्रथम संस्करण - 2015
आवरण: कन्हैया
प्रकाशक एवं मुद्रण
वैभव प्रकाशन
अमीन पारा, पुरानी बस्ती,
रायपुर (छ.ग.)
फोन - 2262338
बतरस की कला ‘डींग’
लोककथाएँ मनुष्य के जीवन की सर्जनात्मक वार्तालाप हैं। वाचिक कला का विस्तार। आदमी श्रम को रसमय बनाने और क्रियाकलाप की कल्पनाशील अनन्तता को छूने के स्वभाव से जो रूपक गढ़ता है, उसमें लोककथाएँ भी हैं। लोककथाएँ छलाँग की तरह होती हैं, तीन डग में धरती नापने की तरह। ‘डींग मारना’ -मानवीय स्वभाव की एक छलाँग ही है। दुनिया की तमाम सभ्यताओं में ‘डींग मारने’ के मानवीय स्वभाव से मूल्यवान साहित्य की रचना हुई है। भारत में रामायण, महाभारत, पंचतंत्र, हितोपदेश, कथा-सरित् सागर आदि की कथाओं में ‘डींग कला’ के विलक्षण प्रमाण मिलते हैं।
कथाकार लोक बाबू ने इस उपन्यास की कथा इसी तरह लोकश्रुति से ली है। वाचिक परम्परा से चली आती लोकश्रुति को लिखित भाषा के संस्कार में ढालने की अपनी जरूरत है। इससे लिखित साहित्य को ऊर्जा मिलती है, नयी जुबान भी। विजयदान देथा ने राजस्थानी वाचिक लोककथाओं को व्यापक रूप से लिखित संसार में अर्जित किया है। इस उपन्यास की कथा-कायर, डरपोक, आलसी और धन-दौलतहीन ‘बाबू प्यारेलाल की डींग’ है।
‘डींग और संयोग’ को बतरस में भिगोकर लोक का सृष्टा श्रोताओं को सुख देता है। ये कथाएँ समय के अवरोधों को दूर करती हैं। हजारीप्रसाद द्विवेदी के अनामदास के पोथा में-इसी तरह डींगों से बनी कथाएँ सुनाकर अकाल के कारण भूखे-बिलबिलाते गरीब बच्चों का मन बहलाने का प्रसंग है। मामा नामक चरित्र इन कथाओं के जरिए वह काम करता है, जो बड़े-बड़े वैद्य नहीं कर पाते। इसी तरह की वाचिक कथाओं के वृतान्त से हमारी संस्कृति का भंडार भरा है। आधुनिकता के व्यामोह से इनसे पीछा छुड़ाकर हम खोखले हुए हैं। सामाजिक समरसता टूटी है, अलगाव आया है, हँसने-बतियाने और आत्म-विस्तार करने का सहज मार्ग हमसे छूट गया है। इससे निर्मित त्रिशंकु जीवन ने क्रूर और नीरस बनाया है।
लोकबाबू ने इसे कथारस में पिरोकर एक महत्वपूर्ण पहल की है। लोककथा आधारित यह उपन्यास बच्चों से बड़ों तक को अच्छा लगेगा।
प्रो. कमला प्रसाद
डिंगहा आए हे अमर खाके
लोककथा अउ लोकगाथा के औपन्यासीकरण घलो साहित्य के एक अंग आय। राजस्थान के विजयदान देथा जी हा उहाँ के गंज अकन लोककथा के हिन्दी म रचना के रूप दे हे। छत्तीसगढ़ मा नारायण लाल परमार जी हा घलो वइसनेच किसिम के बूता करे हे। लोकबाबू के काम हा थोरिक आने किसिम के हे। येहा लोककथा के औपन्यासीकरण छत्तीसगढ़ी मा करे हे।
सवाल ये हे के का जम्मो लोककथा अउ लोकगाथा के औपन्यासीकरन करे जाय? मोर बिचार हे के लोककथा अउ लोकगाथा मा अइसे ला चुने जाय, जउन हा मनोरंजक के संगे-संग सीख वाला होय। जइसे लोकबाबू के उपन्यास मा हे, के डिंगहा के पोल खुलबे करथे। डिंगहा हा अमर खाके आय, वोहा नइ मरय! आजो वोहा हमर बीच मा जीयत हे!
पहली दुरगा अउ गनेस पारब मा कहिनी कहवैया के घलो कार्यक्रम होवय। एक ठन कहिनी के पुछी ला धरे-धरे दूसर कहिनी निकल आवय अउ वोकर पुछी ल धरके तीसर कहिनी। चाॅंटी के रेम धरे सही कहिनी के रेम। एक ठन कहिनी मा रथिया पहा जाय। संसार के कई ठन देस-राज मा रेम-धरे कहिनी मिलथे। लोकबाबू के उपन्यास घलो रेम-धरे कहिनी आय। ‘डिंगई’ ला पढ़े धरबे त अइसे लागथे, जइसे कोनो कहिनी बतैया हा आगू मा बइठ के कहिनी बतावत हे। अउ अइसे बतावत हे के हँुंॅकारू देवैया हा हँुंॅकारू दे ला बिसर गे हे। येहा आय कहिनी-कला।
कहिनी हा अपन मूल-रूप मा वाचिक-परंपरा के जिनिस आय। ओकर लिखित रूप हा पाछू के बात आय। कई झन कहिनी लिखैया मन अपन कहिनी ला सभा मा पढ़ के बताथें, तब वाचिक-परंपरा के रस झरे लगथे।
कहिनी-लिखैया लोकबाबू हा ये पइंत लोककथा ला उपन्यास के सरूप दे हे। पर वोहा जुच्छा कहिनी लिखैया नोहे। वोहा लोक के आत्मा ला चिन्हैया कलाकार घलो हे। येकरे सेती ये उपन्यास मा लोककथा के न तो देहे ला चिमटे-कोकने गे हे, अउ न आत्मा ला। वोहा अपन कोती ले वोकर अइसे सिंगार करे हे, के लोककथा के रूप हा अउ उभर गे हे। हाथी, घोड़ा, बघवा अउ मंगर मन का सोंचथे, येला उपन्यास लिखैया हा बने सोंच के लिखे हे। अइसे लगथे जइसे आदमी हा सोचत हे। लोककथा मा जीव-जगत अउ आदमी के एकम-एका होथे। येला लोकबाबू हा नइ बिसरे हे। इही आय लोककथा अउ लोक-समाज के आत्मा मा झांॅकना।
डिंगहा मनखे के डींग ला पढ़के मन मा एक ठन सवाल हा मुड़ी उचाथे - आखिर ये डींग काये? काबर कोनो डींग मारथे? डींग हा मन के एक ठन बिकार आय। येला हिन्दी वाला मन ‘कुंठा’ कहिथें। जउन काम ला मनखे करना चाहत हे, पन करे के जांगर नइ चले, बुध हा नइ पुरय, तब वो मनखे हा कभू अकेल्ला मा अउ कभू चार झन के आगू मा बढ़चढ़ के गोठियाथे, गोठ-बात मा अपन मेड़ो ला फोरडारथे, वोहा वो काम के सपना देखथे, वो बूता के कल्पना करथे, सपना अउ कल्पना ला शब्द के कुरथा पहिराथे। माने मनखे हा अपन कमजोरी ले जनमे ‘कुंठा’ ला भाखा के सुंदर चद्दर ओढ़ाय लगथे। ‘डिंगई’ के नायक हा न तो तनसुखलाल हे, न मनसुखलाल। वोहा तो निमगा प्यारे लाल आय। जेला मन के ‘कल्पना’ सुख देथे।
ये उपन्यास मा दू ठन बात अउ आय हे- संजोग अउ चतुरई। सबो के जिनगी मा कभू न कभू अइसन बेरा आथे, जेला संजोग कहे जा सकत हे। कभू-कभू तो संजोगे हा जिनगी के दिशा ला बदल देथे। येला संजोगेला डिंगहा मन अपन ताकत समझ लेथे। जइसे बाबू प्यारेलाल हा मनखेखवा बघवा, बइहाय हाथी अउ अभियावन मंगर उपर अपन जीत के भरम पइदा करके सुख के अनभव करथे। अउ जब एक जघा फंॅादा मा फॅंदा जाथे, तब वोकर मुॅंहबोला बेटा हा अपन चतुरई ले वोला बचाथे। उपन्यास के सीख ये हे के चतुरई हा समस्या ले निकले के रद्दा होथे। संजोग हा नई होय। डिंगहा मन समस्या ले भागथें, पन चतुरा मन समस्या ले मुड़ी देके भिड़ जाथें।
लोकबाबू के सबले अच्छा बात ये हे के वोहा उपन्यास के ताना-बाना ला कपड़ा बनैया मनखे कस बने नाप-जोखके लमाय हे। एक-एक ठन ‘दृश्य’ ला अपन कल्पना के बल मा चलत-फिरत फोटू सही आगू मा राखे हे। अइसन करत खानी वोहा रस के झरन ला आॅंखी-ओधा नइ होवन दे हे। इही रस के झरन हा पढै़या मन ला किताब ला छोड़न नइ देवय।
उपन्यास के भाषा मा कुछु नवा बात घलो मिले हे। जेला देखके भविष्य के छत्तीसगढ़ के कल्पना करे जा सकत हे। मोर बिचार हे के अब छत्तीसगढ़ी भाषा मा दूसर भाषा के शब्द-प्रयोग ऊपर बात करे के समे आ गे हे। अइसे शब्द ऊपर बात करना जरूरी हे, जउन शब्दमन छत्तीसगढ़ी मा चलागन मा नइयें। जउन शब्द चलागन मा आके अपन रूप ला बदल डारे हें, वोला मान देना वाजिब हे। पन जेन शब्द मन चलागन मा नइ हें, वोला बिगाड़ के लिखना सहीं नइये। आज छत्तीसगढ़ मा शिक्षा के प्रचार-प्रसार गाँॅंव-गाॅंँव हे। गांँॅंव-गाॅंँव अखबार जावत हे। लोगन पढ़त-सुनत हे। कई माध्यम ले शब्द के उच्चारण कान मा पहँुॅंचत हे, अउ जीभ मा बइठत हे। एकर सेती छत्तीसगढ़ी भाषा के रूप बदलत जात हे। आज बोलचाल मा हिन्दी के शब्द अपन मूल रूप मा आवत हे, बिगड़े रूप मा नइ। कहँूॅं हम ‘छत्तीसगढ़ प्रदेश’ ला ‘छत्तीसगढ़ परदेस’ कहिबो त अर्थ आने असन लगथे। प्रदेश अउ परदेश के बीच मा गजब फरक हे। हमन ‘परदेसिया’ थोरे आन। परदेसिया माने आन प्रदेश के। ये हिसाब ले प्रदेश, प्रतिज्ञा, प्रतीक्षा हा अपन मूल रूप मा आवय। सवाल ये उठथे, के का हिन्दी के शब्द मन ला बिगाड़े ले छत्तीसगढ़ी हो जाथे? लोकबाबू हा हिन्दी शब्द मन ला वोकर मूल रूप मा राखे के कोशिश करे हे। ते पायके मोला ओकर भाषा मा भविष्य के छत्तीसगढ़ी के दर्शन होथे। ये किताब मा भाषा मन के बीच के लेन-देन घलो दिखाई देथे। हिन्दी के हाना ला छत्तीसगढ़ी मा प्रयोग करे गे हे। जइसे-हालत पातर होना, ऊँट पहाड़ के खाल्हे आना। जउन तरह ले भाषा पुष्ट हो सकत हे, लोकबाबू करे हे। उपन्यास मा लेखक के भाषा हा नदिया के धारा कस बोहाय है- कलकल-छलकल। ये लेखक के सफलता आय।
मोला लगथे, ये लोककथा वाला उपन्यास ला छत्तीसगढ़िया भाई मन के बीच मान-गउन मिलही। छत्तीसगढ़ी रचना-संसार मा लोकबाबू के स्वागत होना चाही।
द जीवन यदु
गीतिका,दाऊ चैरा,
खैरागढ़ 491881(छ.ग.)
मो. 9752023921

robotstxt: allowed

filter: keep


text:
फिरन्ता ह बड़ दिन ले मंगलू के दुख पीरा ल अपन करेजा मां लुकाय ले रिहिस। फेर अब ओला सहउक नइच्च लगय। एखरे ले ओहा लुप छिप के जोर जारके मंगलू के मदत करय। मंगलू हू निहीं कहय फेर फिरन्ता ल रोकइ ओखर बस के बात नइ रिहिस।
एक दिन फिरन्ता ह महिना पुरती दार-चाउर लान के मंगलू घर मां डार दिस।
ए काय लाने हवस बाबू ?
कुछु नोहे भउजी !
त पोता मन मां काय भरे हावय ?
थोर थोर चाउर-दार लाने हवंव।
त टुरी ह घर मां नइये का, रख दे ओमन आहीं त अमरा दिहीं।
नइ भउजी ये त तुम्हर बर आय।
तैं कतेक साथ देबे हम कंगला मनके, हमर फुटहा तकदीर हावय न।
कइसे गोठियाथस ओ भउजी, दिन ल कोनों नइ जानंय। उन्खर त इहिच बूता आय रेंगना। दुख-सुख घला वइसने आंय। धीर धरे रहा तुम्हर दिन ह फिरही।
केतकी ह आंसू बोहावत खड़े रिहिस। फिरन्ता घला आंखी रमजत रेंग दिस।
अलकरहा दिन ह त मंगलू ल धरेच रिहिस। एक दिन फिरन्ता ह पाखा मां बड़े जान मोटरा ल दाबे मंगलू के घर मां नीगिस।
मोटरा ल मढ़ाइस त मंगलू ह किहिस – काये गा, मोंटरा मां ?
देख ले न गा।
तिहीं खोल न। मेंह नइ छुवंव।
मोटरा के छूटते मंगूल अउ केतकी अचरज मां परगे। ओमा जम्मो झिन बर नवा ओन्हा रहय। फिरन्ता ह बिसाके लाने रहय। ये मन मने मन सोचय के जात सगा मन हमन ल उजराय ओन्हा बर त चेंधबे करहीं। फेर नवा ओन्हा ह उन्कर आंखी फुटाय असन होही। काकर मुख मा तोबरा बांधबोन, जम्मो किहीं के फिरन्ता के कमइ ले यहू मन मंजा करत हवंय। मंगलू ह किहिस – अइसन काबर करथस बाबू, दिन ह गिरथे त भगवान ह पहिली मुख ल फिरो लेथे। तैं हमर मन के कब ले मदत करत रइबे ? करम मां जोन लिखा डारे हवन ओला त भोगना भाग हे।
इन्कर गोठ ल सुनके फिरन्ता चुपे रहय। फिरन्ता मां एक बात अउ रिहिस। जोन बूता ल करे, अपन मन ले। एक बेर वोह मोंगरा ले घला नइ पूछत रहय। ओह मोंगरा ले कभू ए नइ कहे रहय के आज मंगलू इहां ए पहुंचाय के वो।
मोंगरा ल थोर थोर जनउक होगे रहय के ओखर मनखे ह सोनिया के दवा दारू बर रुपिया देथे। वइसे एक दिन केतकी ह कहे रिहिस के बाबू ह हमर घर चाउर-दार पहुंचाए रिहिस। मेंह त बाबू ल कहि देय रेहेंव के सुख दुख त लगे रइथे, तैं हलाकान झिन होय कर।
भउजी के गोठ ल सुनके मोंगरा के मन ह फुलगे रहय। ओह किहिस – भउजी तुमन बर उन्हा जो करिन हवंय वो ह त मनखे के धरम आय।
मोंगरा ल चुप्पे करे बर ओहा फिरन्ता के बड़वारी करथय। मेंह अब ले नइ समझे सकेंव के मनखे मन ओकर हिन्ता काबर करत रहय। तहीं बता न, जबले तोर बिहाव होइस तब ले काय दुख मिलिस तोला। में कइथौं के बिहाव बाद ले ओह अपन चोला ल बदल डारे हावय।
मोंगरा ह कलेचुप्प रहय, कुछु नइ किहिस। केतकी ह जान डारिस के सही मां मोंगरा ह अराम ले हावय। वो असीस देइस के भगवान तो चूरी, टिकुली ल बनाय राखय। हमर जी ह बड़ सुख मानत हवै।
जात मां कोनो के बढ़ती होथे त ओमन ल एकरो फिकर चढ़ जाथे। काय सेती ले ओखर बढ़ोतरी होवत हवै। कोनों गिरे मनखे ह सम्हरथे त ओमन चउंक जाथें कि कइसे एखर दुख ह दुरियाइस। सोनिया के दवइ दारू अब रइपुर के बड़ सुजानिक होमेपेथी डाग्दर नसीने के होवत रिहिस। मंगलू केतकी घला नवा ओन्हा पहिरे लागिन। ए सब्बो ल देखके उन्खर मन मं लहुट-पहुट के फिरन्ता ह खेले। मन म आइस अउ गोहार परगे। जात के डउकी मन अपन परोसी ले काना फूसी कइके कहंय, अरे मंगलू ह एखरे बर त मोंगरा के बिहाव ल फिरन्ता संग करे हवय। वो ह चोरी ले लान लान के दारू के धन्धा करथे। ये ह हराम के कमइ आय, तभे त बिन दाई ददा कस उड़ावत हे पइसा ला। उही धन्धा मां अब मंगलू ल घला साझा कर ले हावय। ओ कोढ़िया ल एकर ले ऊंचहा बूता मिल नइ सकय।


text:
कलजुगहा बेटा : नान्हे कहिनी
रतिहा के दस बजे के बेरा दसरी डोकरी के खैरपा ल कोनो लाठी मं ठठाइस अऊ जोर-जोर ले गारी देवत चिल्लाइस त बेचारी ह खटिया ले उठिस। खैरपा ल खोलिस, तभे ओखर जवान बेटा ह मन्द के नसा म गिरत-हपटत भीतरी आइस। बेटा के मुंह ह मंद के दुर्गन्ध म बस्सात रहय। बेटा ह चिल्लाइस ये दाई, मोला सौ रुपिया अभीच्चे दे, मोला खचित काम हे। दसरी डोकरी ह ओला गुस्सा म किहिस अरे नालायक, सबो जेवर-गहना ल जुआं, सराब म उड़ा दे हस। बहू ल घर ले भगा देहस अउ मोर छाती ल छोलत हस रे करम छंड़हा। टूरा ह करमछंड़हा सुनके बगियागे- देख डोकरी तेंहा मोला रुपिया देबे के नहीं। दाई ह रोवत-रोवत किहिस, कहां ले दंव रे टूरा।
बनी-भूथी करथंव त खाय बर मिलथे। तोर ददा ह त मोला दु:ख पाय बर छोड़ के रेंग दिस। ये नानकुन कुरिया ह बांचे हे। उहू ल तैंहा गहना धर दे हस रे दोखहा। रतिहा भर मन्दहा टूरा ह घर म उत्पात मचाइस। बिहनिया कुरिया म डोकरी के लास परे रहय। फैरका ह खुल्ला रिहिस। टुरा के अता-पता नइ रहय। परोस म इही गोठ होवत रहय के मन्दहा कलजुगहा बेटा ह दाई के घेंच ल मसक के मार डारिस।
आनंद तिवारी पौराणिक
श्रीराम टाकीज मार्ग,
महासमुंद
Related posts:


text:
एक चिट्ठी गनेस भगवान के नांव
सिरीमान गउरीनंदन गजानन महराज,
घोलंड के परनाम।
लिखना समाचार मालुम हो के-
बीत गे असाढ़, नइ आइस बाढ़।
बीत गे सावन, पानी कहिस नइ आवन।
आगे भादो, परगे संसो, जपाथन माला
हांका परगे पोला आला, बरसा झाला। पोला आला…।।
अब गजानन देव, तूमन जघा-जघा बिराजमान होहू। पंडाल, मंच अउ झांकी के देखनी होही। गनेस पाख भर चारो मुड़ा आनी बानी के गनेस मूरती के चरचा होही। नरियर, धान, चांउर, करा बांटी, सुपारी, हरदी, मूमफल्ली, काजू, बदाम भगत मन ल जेने चीज सुहइस तेकरे मूरती बनवा के बइठारहीं। अतके होके छुट्टी हो जतिस तेनो नहीं अब तो नानम परकार के हाव-भाव अउ रूप रंग बनाय के घलो होड़ माते रइथे। तैंतीस करोड़ देवता के रूप म गनेस देखे ल मिल जही तौ कतको अइसे भगत हवंय जेन मनखे के सकल रूप ल गनेस भगवान म देखाय सउख रखथें। इसकुल बैग वाला गनेस ल कोन पढ़इया लइका नइ देखना चाही? नांगर जोतत गनेस ल देखे बर कोन किसान के मन नइ ललचाही? बइला गाड़ी नंदावत हे। गाड़ीवान गनेस घलो बन सकथे। गनेस देंवता, कुल मिलाके देखे जाय तो अब तूमन जनेस देंवता बन गे हौ। जनेस माने जन-जन के देंवता।
हमर छत्तीसगढ़ म एसो सुक्खा दुकाल के धुकधुक चढ़ गे हे गनपती महराज। जगन्नाथ के रथयात्रा बीत गे, सावन झूला अउ भोलेनाथ के सावन सम्मार बीत गे, आठे कन्हइया घलो बीत गे फेर पानी नइ गिरिस ते नइ गिरिस। अब भरोसा तोरे ले हे गजानन महराज। अपन पाख म बरसा ले के आ जा। वो पइत तैं बड़का देंवता सिद्ध होय रेहस। पूरा गनेस पाख बर बरसा करा दे। तरिया-डबरी, नदिया-नरवा, कुवां-बउली जम्मो सुक्खा परे हे। बस एक झड़ी के कसर बांचे हे, तहान सब लबालब हो जही। इहू पइत तंही बड़का देव सिद्ध होबे, गारेंटी देवत हन। तंय झन डेर्रा के गनेस पाख म झड़ी लगवा दुहूँ तौ मोला कोन देखे ल आही, आबो महराज हमन छत्ता ओढ़-ओढ़ के आबो। बिचारा छत्ता घलो कोन्टा म भुरियात-जलियात परे हे तेकरो नराजगी दूर हो जही। घर म भोलेबाबा अउ जगज्जननी पारबती दाई ल हमर परनाम कइहू।
बस गनेस भगवान,
थोरकुन लिखे हन, जादा समझहू।
चिट्ठी ल तार समझहू नहिं ते छत्तीसगढ़ ल पार समझहू।
तुंहर किरपा जोहइया
जम्मो छत्तीसगढ़िया भगत।
–दिनेस चौहान,
छत्तीसगढ़ी ठीहा,
सितला पारा, नवापारा राजिम,
जिला रइपुर, छत्तीसगढ़।


text:
नान्हें बियंग कहिनी: मोला कुकुर बना देबे
पक्का मकान के आघू म एक ठन झोपड़ी म औरत ह अपन लईका ल भुलवार भुलवार के हड़ीया म सीथा ह चिपके रिहिस हे,तेला खवावत रहायI लईका ह नानुक अघाय भूखाय सीथा म पेट ह नई भरत रिहिस,अऊ घेरी बेरी दौड़त दौड़त पक्का मकान ल झांक के आवय Iओकर माई ह काहते रहाय काबर घेरी बेरी येती वोती भागत हस बेटा,त लईका ह बोलथे,माई एक ठन सवाल पुछव,पूछ बेटा फेर ज्यादा इतरा मत जेन हे वोला चुपे चाप खा Iलईका ह बोलथे माई,माई मनखें मन के अऊ दुबारा जनम होथे का, हव बेटा होथे काबर पूछत हाबस बेटा,मेंहा माई दूसरा जनम म भगवान् ल बोलतेव कि मोला कुकुर बना देतिच I कुकुर ल न माई पक्का मकान के मालिक ह पोसे ह त वोला रोटी,भात दाल साग,अऊ अंडा तको खवाथेI रोज वोला साबुन म नहलाथे,फेर वोला कार म घुमाय बर जाथे Iअऊ वोला जर आथे त डाक्टरे ह कुकुर करा आथे,अऊ ओकर खाय के थारी म अबड़ अकन भात के सीथा ह बाचे घलो रहिथेI तेकरे सेती मोला कुकुरेच बना देतिच काहत हौIअतका सुन के ओकर माई ह एके टक देख के अपन लईका ल पोटार के अपन फुटहा करम ल मने मन कोसत रिहिस हे I
विजेंद्र कुमार वर्मा
(भिलाई से.-4)
नगरगाँव वाले
मो.नं- 9424106787


text:
हमर छेत्र म बियासी होय के बाद विधाता ह रिसागे तइसे लागथे। बरसा के अगोरा म हमर आंखी पथरागे, बरस बे नई करीस। सब्बो धान-पान ह मरगे। गांव के जम्मो किसान बनिहार -भूतिहार मन रोजी-रोटी के तलास म गांव ले पलायन करगे। सब आने-आने सहर डाहर चल दिन हे। तुंहर समधी घर के मन घलो माई पीला चल दे हंवय।
जगतू ह सहरिया जिनगी के दंऊड़-धूप, रात-दिन के हाय-हाय म अपन आधा जिनगी ल पहा डरिस। सहर ले ओकर मन उचटगे। तहांले अपन गांव जामटोला आ के फेर बस गे।
उही साल जगतु ह अपन बेटी सुखिया के बिहाव ल बसनपुरी के बिंझवार घर कर दिस। सुन्दर घर-दुवार अउ हीरा बरोबर दमांद ल पाके जगतु के जिनगी म नवा अंजोर बगरगे। काबर के वोकर एके झन हांडी के सित्था सांही दुलौरिन बेटी रिहीस-सुखिया।
भगवान के किरपा ले असो लगती कुंवार म सुखिया के बेटा होइस। संदेस पाके जगतु अउ ओकर सुवारी के मन मगन होगे। जगतु अपन सुवारी ल किहीस- कस ओ सुखिया के दाई! मैं ह अपन नवा नाती ल देख आतेंव का? भले दिन हो गे हे सुखिया ल घलो नइ देखे हौं। सुखिया के दाई किहीस- जावव ना देख आवव। मोरो मन करथे फेर घर-दुवार के देखइया कोनो नइए। मड़ई बखत मैं देख आहूं। असो बादर पानी ह बइरी बरोबर हिरक के घलो नइ देखय। अंजोरी पाख ह बीतगे फेर अभी तक पानी गिरे के नांव नइ लेय। पोटराय धान वइसने के वइसने खेत में भूंजात परे हावय। जिनगी कइसे जीबो समझ म नइ आवय।
काली बिहनिया चल देव। सुखिया अउ हमर नाती ल देख आहू। एदे बजार दिन नाती बर कपड़ा बिसाय रहेंव। नाती ल पहिरा देहू। अंकाल के सेती बेटी बर लुगरा लेय के ताकत नइए। फेर तीजा-पोरा बर जीयत-जागत रहिबो त पहिराबो।
सुखिया घर जाहू त ओकर ससुर ल एक बात ल अवस के कहू के हमर कती असो पानी नइ गिरीस हे, अकाल परत हे। आठ-दस खंडी धान जीये खातिर चलाय रइही, दिन बादर बने होही त बाढ़ी संग लहुटा देबो। बेटी घर मांगब म सरम लगथे, फेर का करबे समेच्च ह अइसने आ गे हे। अइसे कहत सुखिया के महतारी के आंखी ले आंसू झरगे। जगतु ह चुप कराइस।
सुखिया के दाई मंगली ह लइका के कपड़ा, रोटी-पीठा के जोरा करीस अउ जगतु ल सुखिया घर पठोइस। जगतु ह आज अब्बड़ खुस रिहिस। बिहाव-पठौनी के बाद पहिली घौं जगतु ल अपन बेटी घर जाय के मउका मिले रिहीस। गांव के दुबट्टा म आ के आमातरी जगतु ह बस के अगोरा म बइठे रिहीस। एक ठन बस आइस। जगतु ह रोके बर हाथ देखाइस फेर बस नई रूकीस। बस ह पूरा भरे रहय। बस के ऊप्पर म कांवर, सींका, पेटी, टीपा, खनती, कुदारी अउ रापा जोराय रहय। जगतु ल समझे म टेम नइ लगीस के एती अंकाल परत हे तेकर सेती गरीबहा बनिहार मन अपन गांव ल छोड़ के काम-बूता, रोजी-मजदूरी के तलास म सहर डहर जावत हे।
दूसर बस आइस तउनों म कम भीड़ नइ रिहीस फेर जगतु बर डराइवर के दया ह उलगे का ते अउ जगतु ल बस म चढ़ा लिस। कुंवार के महिना, अउ पानी नइ बरसे रहय तेन अलग। गरमी के मारे जम्मो सवारी के तन-मन ह बियाकुल होगे रहय। बस ह बसनपुरी जाय के मोड़ म अमर गे। जगतु ह बस ल रोकवाइस अउ उतरगे। चाराें डहर ल देखीस त जगतु ह ठाढ़े सुखागे। जगतु ह सोचे लागिस के सुखिया के बिहाव बच्छर तो इहां चारों मुड़ा जंगल रहय। डेढ़ बच्छर म येका होगे भगवान! जंगल ते जंगल, रूख-राई तको नई दीखत हे। तीर म खड़े बर के पेड ल अंताज के जगतु ह बसनपुरी के रद्दा ल धर के चले लगिस। एती के खेत-खार ल देख के जगतु के चेत कउवागे। जिहां धान गहूं के सोनहा बाली झूमय, तिहां ठक-ठक ले परिया भुइयां दीखत रहय। हरियर-हरियर पेड़ पउधा के जघा म ठुठवा पेंड़ोरा मन बांचे रहय।
उदास मन ले सोंचत-सोंचत जगतु बसनपुरी पहुंचीस। गांव ह चारों डहर सुनसान रहय। बिंझवार घर तीर आइस त जगतु ल गाज गिरे कस लागिस। काबर के बिंझवार के घर म तारा लगे रहय। जगतु ह मंझनी-मंझना आय रहय, भूख-पियास के मारे ओकर मुंहू सुखागे रहय। बस्ती म जेती देखय तेती घर म तारा-बेंड़ी लगे हे। बाजू के घर ले मनखे के आरो पाके जगतु ह उहां गीस त गांव के दाऊ ह परसार म एके झन बइठे रहय।
दाऊ ह नवा आदमी देख के बइठे बर किहीस। पानी-चोंगी देवाइस। दाऊ पालन सिंग ह जगतु ले पूछिस- कहां ले आय हौ जी, अउ कहां जावत हौ?
जगतु ह बताइस- मैं ह जामटोला ले आय हौं। बिंझवार के समधी औं। समधी घर म तारा लगे हे, कोनो नइए कहां गे हे ते?
पालनसिंग बताइस हमर छेत्र म बियासी होय के बाद विधाता ह रिसागे तइसे लागथे। बरसा के अगोरा म हमर आंखी पथरागे, बरस बे नई करीस। सब्बो धान-पान ह मरगे। गांव के जम्मो किसान बनिहार-भूतिहार मन रोजी-रोटी के तलास म गांव ले पलायन करगे। सब आने-आने सहर डाहर चल दिन हे तुंहर समधी धर के मन घलो माई-पीला चल दे हवय।
जगतु ह बताइस हमर कती घलो इही हाल हे। पानी के नइ गिरे ले सरी फसल के नास होगे। मोर नवां नाती ल देखहूं कहिके आय रहेंव अउ एती बने समे सुकाल होही ते समधी करा ले थोर बहुत धान मांगहूं कहिके सोंचे रहेंव।
जगतु ह पूछीस- कइसे दाऊजी तुंहर कती तो कभू अंकाल परत नई सूने रहेंव फेर ये पंइत का होगे। एती घलो अंकाल परगे।
दाऊ पालन सिंग ह जगतु ल बताइस के अंकाल-दुकाल कब परथे! जब समे म बरसा नइ होय या जरूरत ले जादा बरसा हो जाथे। बात अइसे हे के जंगल रिहीस त पानी गिरय, अब जंगल नई रहिगे त पानी कइसे बरसही। दुनिया भर के मोटर-गाड़ी, फेक्टरी, मील, कल कारखाना के चिमनी, अउ कतकोन मसीन मन रात-दिन धोइला कहरा उगलथे। इही कारन परियावरन ह खराप होत हवय। अगास म कार्बन-डाय-आक्साइड गेस के तदाद ह बाढ़त हवय। इही पाय के पानी के बूंद बनई म अड़चन होगे तइसे लगथे। जंगल के पेड़-पउधा मन ये खराप हवा ल सुध्द करथें अउ परियावरन ह बने रहिथे। तउनो पेड मन ल मनखे मन जर-मूर ले काट डरिन ता कहां ले पानी बरसही जी जगतु! अउ अंकाल कइसे नइ परही। अंकाल परही त लोगन के पलायन घलो होही। पेट के आगी ल बुताय बर मनखे ह मजबूर हो जथे। जगतु किहीस- दाऊ जी आगू कस पानी गिरय एकर बर हमनला का करना चाही?
दाऊ जी ह बताइस के आगू कस पानी बरसय या अंकाल ल दुरिहाय खातिर जम्मो मनखे मन ल जुरमिल के परियावरन ल बचाय बर कोसिस करना चाही। एकर बर ये भुइंया मन जतका खाली जघा मेड़ पार, भांठा, भुइंया म पेड़-पउधा लगाना चाही। अउ जंगल के कटाई ल रोकना चाही।
जगतु! जंगल जादा रइही त खचित पानी बरसही नइते अवस के साल-साल के अकाल परही। एकर बर पेड़ लगाना ही एके ठन उपाय हे। एकर ले हरेली के संगे-संग प्रकृति घलो सुन्दर होही। परियावरन सुध्द होही अउ समे म पानी बरसही अउ अइसना या गरीब-बनिहार मन के गांव ले पलायन नई होही। संझा होवत रहय जगतु ह दाऊ जी ल बिदा मांगिस अउ मोड़ म आके बर तरी बस के अगोरा म बइठे रिहिस।
गणेश यदु
संबलपुर , जि. कांकेर
Related posts:


text:
छत्तीसगढ़ी नाचा के जनक : दाउ दुलारसिंह मंदराजी
राजनांदगांव ले सात किलोमीटर दूरिहा रवेली गांव हे। रवेली गांव के दाउ बाड़ा के बड़का अंगना म बड़े पेट वाला नान्हे लईका दुलार खेलत रहय, उही समे मा लइका ने नाना सगा के रूप म आइस। नाना ह देखिस बाड़ा के अंगना म तुलसी चौंरा म माढ़े उडगुड़हा पथरा के मद्रासी भगवान कस अंगना म खेलत पेटला लइका हर दिखत हे। त ओ बबा ह नाती ला मजाक म ‘मद्रासी’ कहि दीस। लइका दुलारसिंह ला घर के मन मजाक म मद्रासी कहे लागिन। गांव म मद्रासी सब्द ह बिगड़त बिगड़त मंदराजी होगे अउ दाउ दुलासिंह के नाव संग मंदराजी जुरगे।लइका दुलारसिंह के बचपने ले गीत – संगीत म लगन रहिस। वो ह गांवे म पांचवी तक पढ़ई करिस तहा ले अपन धियान ला गीत-संगीत म लगा लीस। छुटपन ले तबला अउ चिकारा बजाए ल सीख गे। गांव म होवइया भजन, रमायन अउ लीला मन म दुलारसिंह बढ़-चढ़ के हिस्सा लेहे लागिस। बाप के बरजे के बाद घलव दुलार ह तीर-तखार म होवइया नाचा म चिकारा, तबला बजाये बर चल दय। मदराजी दाउ के बेटा रहिस उखंर मन मेर रवेली गांव म अड़बड़ अकन खेती-खार रहिस। दुलारसिंह के पिताजी ह देखिस के बेटा के खेती-पाती कोती धियान नइ हे नचई गवई म बिधुन हे। त लइका सुधरही कहिके 14 बरिस के उम्मर म मंदराजी के बिहाव कर दिस। बिहाव के बाद घलव दुलारसिंह अपन नाचा के परेम ला नइ छोडिस। जइसे पता चलतिस के कोनो गांव म नाचा होवइया हे, दाउ के छकड़ा गाड़ी फंदा जावय। रात-रात भर दाउ नाचा देखय अउ समे परय त नाचा म चिकारा बजावय। वो समय रात म खड़े साज के नाचा होवय, जउन म गम्मतिहा मन लकड़ी के मसाल म भभक्का बार के अंजोर करय। ढ़ोलक, तबला चिकारा ला कनिहा म बांध के खड़े-खड़े जम्मो नाच-गम्मत ला करयं। नाचा के कलाकार मन एके गांव के नइ रहंय। अलग-अलग गांव के रहइया कलाकार मन मातर-मड़ई म सकलावय त रात कन नाचा के कार्यक्रम रखे जाय। अभी जइसे देखे ला मिलथे तइसे नाचा कलाकार मन के संगठित पार्टी ओ समय म नइ रहिस। कलाकार मन अपन रोजी-रोटी कमावत अलग-अलग गांव म बगरे रहिन तउन ला दाउ दुलारसिंह हा सकेलिस। दाउ दुलारसिंह हा पहिली बार छत्तीसगढ़ म रवेली साज नाच पार्टी बनाइस।
दाउ जी ह गम्मत के माध्यम ले समाज म छाये बुराइ ला भगाये खातिर, ओखर असल रूप ला प्रस्तुत करय। जेखर ले जनता सीख लेवय अउ ओ बुरइ ला छोड़े के उदीम करय। दाउ के रवेली साज नाचा पार्टी के जम्मो गम्मत मन सिक्छाप्रद अउ समाज म संदेसा देवइया रहिस। दाउजी अपन गम्मत म हांसी-ठठ्ठा, बियंग अउ समाज के पीरा ला देखावय। इंखर ‘मेहतरिन’ गम्मत के सोर अड़बड़ रहिस। येमा समाज म छाये छूवा-छूत अउ कट्टर बाम्हनवाद के हांसी-बियंग म जब्बर विरोध रहिस। ‘इरानी’ गम्मत म हिन्दू मुसलमान भाईचारा अउ परेम के संदेसा रहिस, बुढ़वा अउ बालविवाह के विरोध म घलव इमन ह एक ठन नकल खेलय तउन ह भरपूर हांसी-बियंग संग संदेसा देवय। इखर इही नकल ला पाछू हबीब तनवीर जी ह ‘मोर नाव दमाद मोर गांव के नाव ससुरार’ नाम ले खेलिस तउन हा देस-बिदेस म अड़बड़ पसंद करे गीस। दाउजी ह अपन गम्मत म उही समय के समाज के स्तिथि ला देखावय, इखंर ‘मरारिन’ नकल म देवर भउजी के बीच दाई बेटा कस परेम ला बतावत रहिसे त ओ समय स्वतंत्रता आन्दोलन ल बढ़ाये खातिर देसभक्ति के नकल तको करे जावय जेन म अंग्रेज मन बर कड़ा ले कड़ा पाठ बोले जाए। दाउजी के अंग्रेज मन के बिरोध म गम्मत खेलइ के कारन कुछ दिन ले इंखर गम्मत म अंग्रेज सरकार ह प्रतिबंद लगा दीस तभो ले दाउजी अपन रंग म रंगे गांव-गांव जाके नाचा खेलत रहिस।
दाउजी ह नाचा म फिलमी प्रभाव ले होवत बेढ़गापन ला रोके बर अउ नाचा म छत्तीसगढ़ के पारंपरिक स्वरूप ला बचाए राखे काम करिन । दाउ मंदराजी ह हमर पारंपरिक नाचा के बढ़ोतरी खातिर येमा विकास तको करिन। खड़े साज के नाच पार्टी म मसाल के जघा गैसबत्ती लवइया, चिकारा के जघा हरमोनियम अउ गोहर पार के पाठ बोलई के जघा माइक ला बउरइया दाउ मदराजी रहिन। महिला के पाठ करइया पुरूस कलाकार के जघा म देवरनिन टूरी मन ला नाचा म लाये के साहस तको दाउ मंदराजी मेर रहिस जउन ह समाज के ठेकेदार मन के मीन मेख निकलई ला ठेंगा देखावत फिदाबाई, रेखा बाई, बसंती बाई जइसे छत्तीसगढ़ माटी के सोना मन ला नाचा के मंच देवइस। खड़े साज के नाचा ले आज के आधुनिक नाचा अउ लोकनाट्य के बड़का नागर रूप म लाये के पाछू दाउ मंदराजी के प्रयास ये। पहिली बार दाउ मंदराजी ह रायपुर जइसे बड़े सहर म टिकिट लगाके अपन रवेली रिंगनी साज के नाचा ला एक-डेढ़ महीना ले पाल-परदा सहित पेस करिन। तेखर पाछू सबे छोटे बडे नाच पार्टी मन दाउजी के नकल करत रहिन। दाउ मदराजी अपन उम्मर भर नाचा के संग जीइस। उंखर खेती-खार सब परिया पर गे नइ तो नाचा के आयोजन बर होये खरचा बर बेंचा गे। धीरे-धीरे दाउ मंदराजी के जम्मो जमीन बेंचा गे फेर दाउजी अपन नाचा के धुन ल नइ छोडिन। नाचा के अभी जउन रूप हम देखत हावन तउन ह दाउ मदराजी के समरथ ले, उंखर पंदोली देहे ले पाये रूप आय। नाचा म दाउ मंदराजी के योगदान ला सदा-सदा ले सुरता राखे जाही।
संजीव तिवारी


text:
खंडकाव्य "गाँव कहाँ सोरियावत हें"... के दूसरे भाग में प्रस्तुत है कृति के रचियता सुकवि बुधराम यादव का स्वयं इस इस कृति रचना पर विचार
चार आखर
सत ले बड़े धरम, परमारथ ले बड़े करम, धरती बड़े सरग अउ मनुख ले बड़े चतुरा भला कउन हे । संसारी जमो जीव मन म सुख अउ सांति के सार मरम अउ जतन ल मनखे के अलावा समंगल कउनो आने नइ जानय । तभो ले बिरथा मिरिगतिस्ना म फंसे कइयन मनखे फोकटिहा ठग-फुसारी, चारी-चुगरी, झूठ-लबारी,लोभ-लंगड़, लूटा-पुदगी, भागा-भागी,मारा-मारी के पीछू हलाकान, हाँव-हाँव अउ काँव-काँव म जिनगी ल डारे कउआत रथें । सब जानत अउ सुनत हें संतोस ले बड़े दौलत अउ कउनो नइ हे, तभे तो निरजन बीहर, डोंगरी-पहरी म घलव रहिके मनखे डब-डब ले सुख अउ सांति म भरे रथें । दूसर कति महल अटारी,सोन-चांदी, घोड़ा-गाड़ी, सेज-सुपेती के बीच परे मनखे असकटावत अउ छटपटावत रथें ।
जब मनखे सिरिफ अपनेच बाहिर देस-दुनिया के बिस्तार करे के नाव म अपन असली जर अउ जमीन ले दुरिहाये लगथे ओला बिसराये लगथे अउ सरग बर गोड़ लमाये के जतन करे लगथे तव ये खचित जानव के ओ ह रावन कस अपन सोनहा लंका के बिनास कराय के उदिम करे लगथे । तभे तो ये ह सोरा आना सच लगथे के-
डार के चुके बेंदरा - मउका चुके किसान ।
मूर ले चुके जीव के -कहां भला कइलान ।
उत्तम साहित्य के सिरजइया न अगास म बसंय, न अगास के उन बात कहंय । येेही संसार म रहिके चारो कति बगरे जिनगी अउ दुनिया के संग ओकर नता-गोता के हियाव करथें । येकर खातिर उनला बरोबर लोकाचार,लोक -बेवहार अउ लोक के हिरदे के धड़कब घलव ल चेत लगा के सुने अउ जाने परथे । इंकर बिसय म कुछ लिखब घलव ह निचट सहज नोहय । ये ह कांटा-खुंटी, उरभट-खुरभट, चिखला-कांदो,पानी-पूरा अउ आगी-अंगरा म चलब कस जनव कठिन बुता आय ।
`गाँव कहाँ सोरियावत हें' सीरसक के कविता म कोइली के कलपब अउ मैना के बिलपब ह कवि के बिरथा सबदजाल गढ़ब नोहय । समे, समे के बदलाव ओकर सरूप अउ ओकर परभाव के अंदरोनी जियान के ये ह परगट परमान आय । `सोरियावब' सबद ह सफा-सफा कुछ भुलाये-बिसराये, लुकाये-छुपाये अउ नंदाये-गंवाये जिनिस के खोज खबर लेहे कति संकेत करथे । आज हमर सबके समुंहे ये सवाल खड़े हे के का गाँव सिरतों गंवावत हें ? बस ! ये सवाल के जवाब अउ निरनय के संग एकर असली समाधान सरेखे के परयास अउ उदिम करे के बिनती संग ए कविता किताब गुनवान, बिद्वान,पढ़इया, समझइया मन के हाथ सउंपत हावंव । ये आस म के इन चार लकीर के मरम खातिर घलव बिचार करहीं -
देस के जम्मो गांव म-जउन घटत हें रोज
अवइया दिन बर करहीं-चतुरा सबके खोज ।
रहब बसब करनी-कथनी- नेम-धेम अउ न्याव
सत-इमान मरजाद बिन- गाँव कहां के गाँव ?
संसार कागद के पुड़िया ये, माटी के ढेला ये, लइकन के घरघुंदिया ये अइसनहे अउ कतको पटंतर हवंय एकर सिरजब अउ बिनास बर, बनब अउ बदलाव बर । तभे तो घुरुवा ह मंदिर, मरघट ह महल अउ पहार घलव ह खोधरा म देखते देखत लहुट जाथे । येही ह तो ये दुनिया के परकीरति आय । कथें के -
जेकर जरय भांटा - तउन रितोवय पानी ।
किताब के भूमिका के `गाँव रहे ले दुनिया रइही' म परसिद्ध भासाबिग्यानी डॉ. चित्तरंजनकर जी लिखे हावंय के `हमर सभयता के नांव खा-पीके,जीके नइ धराय हे । ओ ह सबके सुख म सुखी अउ सबके दुख म दुखी होय के नाव आय ।' ऊपर लिखे हाना के सगरी मरम जनव उंकर ये गोठ म समाये हावय । हमर भारत भुंइया गांव-गंवई के देस आय, 75 ले 80 सैकड़ा तक मनखे 6 लाख 35 हजार ले जादा गांव बस्ती म रहिके बयपार,बनी-भुती कइ आने उदिम अउ खेती-खार करत जिनगी पहावत हें । पन नवा जमाना अउ देस दुनिया के परभाव म उन अपन असली जर ले दुरिहावत हें, ओला बिसरावत हें । अइसन काबर ? देखब म लगथे के अब-
गाँव रहंय न गाँव-जिहां - सुमता के डेरा होय
सत-इमान अउ रीत-नीत के - निसदिन फेरा होय ।
साहित्य के सबले बड़े बुता आय देस-दुनिया समाज अउ मनुख ल जगावब, चेतावब, बतावब अउ डहर देखावब । इहां बिलग-बिलग परसंग म आनी-बानी के बिसय अउ उंकर चरचा ल सबद म ढारे के बरोबर जतन होय हावय । तभो ले संपूरन अउ समंगल कहे के परमान देवब ह अपन कमती बुद्धि के बोध करावब होहय । `गाँव कहां सोरियावत हें' कविता के भीतर के जमो बात सिरतो कहंव तव मोर आंखी के परखे अउ कान के ओरखे कस लगथें । हां ! बिसयबस्तु अउ परसंग ल सफा-सफा कहे के बिबसता म कहंु कुछ कम जादा हो सकत हें । सब कुछ गुरतुरहा कहे के जतन म कुछ सिट्ठा,अम्मठ अउ करुकसा होवब घलव ह बिलकुल अकारन नोहय । सबके गुन अउ धरम ल जस के तस निमेर अउ पछिन के चतुरा मन सकेलहीं अउ समोखहीं अइसन पूरा बिसवास हावय ।
जमो साहित्यकार,सुधिजन, बुधिजन अउ गुनिजन मन ले सनमान सहित अनुनय अउ बिनय हावय के `गांव कहां सोरियावत हें ' पढ़ के अपन सोच अउ बिचार ल आसीरबाद के रुप म भेजे के जतन जरुर करहीं । परमहितवा भासाविग्यानी डॉ. चित्तरंजनकर जी के गजब अभारी हवंव जउन `गांव रहे ले दुनिया रइही' सीरसक ले किताब के `भूमिका' लिखे के किरपा करके येकर मोल ल बढ़ाये म सहजोग देवब के उपकार करे हावंय । छेवर म मोर जमो उन अतमा-परतमा, हित-मीत, संगी-जंवरिहा मनके संग बिद्वानन के घलव जबर अभारी हवंव जउन मन पीछू दू बरिख ले `गाँव कहां सोरियावत हें' के रचना बहुत मया अउ दुलार के संग सुनय सराहंय अउ आसीरबाद देवंय । आज किताब सबके हाथ म सउंपत घरी मया दुलार संग आसीरवाद के मन म अउ जादा लालसा बाढ़त हावय ।
एकादसी, कातिक सुक्ल, 2010
बुधराम यादव


text:
चुनाव आयोग म भगवान : व्यंग्य
नावा बछर के पहिली बिहाने, भगवान के दरसन करके, बूता सुरू करे के इकछा म, चार झिन मनखे मन, अपन अपन भगवान के दरसन करे के सोंचिन। चारों मनखे अलग अलग जात धरम के रिहीन। भलुक चारों झिन म बिलकुलेच नी पटय फेर, जम्मो झिन म इही समानता रहय के, चाहे कन्हो अच्छा बूता होय या खराब बूता, ओला सुरू करे के पहिली, अपन देवता ला जरूर सुमिरय। बिहिनिया ले तियार होके निकलीन। मनदीर ले भगवान गायब रहय, मसजिद ले अल्लाह कती मसक दे रहय, चर्च ले ईसा गायब त, गुरूद्वारा ले गुरूजी गायब …….। बड़ सोंच म परगे एमन ……..। मोबाइल म, अपन अपन देवता ले गोठियाये बर, फोन लगाना सुरू करिन। काकरो मोबाइल बंद दिखावय, काकरो कबरेज छेत्र ले बाहिर ……। भगत मन बड़ परेसान होगे। थक हार के रेंगत रेंगत, चुनाव आयोग के दफतर के आगू म, पूजा के तियारी देखिन त, इंहींचे भगवान मिलही सोंचके, ठाढ़ होगिन। उहां चार झिन, मनखे कस मन, अपन धरम के हिसाब से, चुनाव आयोग के दुवारी म खड़े, कपाट हिटे के अगोरा म, पूजा पाठ के सकल समान ला धरे खड़े रहय। पहिनाव ओढ़ाव देखके, येमन चुनाव आयोग के दफतर म खुसरे लइक, नी दिखत रहय। भगवान के खोज ला भगत मन भुलागे अऊ इंकर तिर म जाके, इहां आये के कारन, पूछे लगिस।
देवता मन बतइन के, हमन चुनाव आयोग के, पूजा करे बर आये हन। भगत मन अचरज म परगे। भगत मन केहे लगिन – अभू कहूं तिर चुनाव नी होवत हे, काबर फोकटे फोकट, तूमन इंकर पूजा म, अपन समे नस्ट करत हव। देवता मन किथे – चुनाव घेरी बेरी होतिस कहिके, चुनाव आयोग ले बिनती करे बर, आये हाबन। भगत मन किथे – नेता कस तो नि दिखव तूमन जी ……, चुनाव म सबले जादा कमइया, बियापारी आव का जी ? देवता मन किथे – बियापारी नोहन जी, हमन भगवान अन। भगत मन बड़ हसिन। भगत मन किथे – भुंइया म गोड़ मढ़हावव जी, अगास म झिन उड़ियावव, चुनाव निपट चुके हे जनता जी ……, जनता केवल चुनाव के होवत ले, भगवान होथे, चुनाव निपटे के पाछू जनता के का किम्मत ……? अरे चुनाव के पाछू तो, सऊंहत भगवान ला नी पूछय कन्हो, तुंहर कस जनता ला कोन भाव दिही ….? देवता मन किथे – हमन सहींच के भगवान आवन जी ……तूमन का जानहू …..? भगत मन किथे – वोट देते साठ तुंहर भगवान गिरी, कते तिर फेंका जथे तेकर पता निये, तूमन काबर, चुनई निपट जाये के अतेक दिन पाछू घला, अपन आप ला भगवान कहिके, मजाक बनाथव जी ….?
देवता मन किथे – मनखे कसम गो, हमन सहींच के भगवान आवन, तूमन ला बिसवास नी होवत होही, त जाके, अपन अपन मनदीर देवाला ला देखलव, सुन्ना परे होही …..। भगत मनला सुरता आगे सुन्ना परे पूजा घर के …..। ओमन ला बिसवास देवाये बर, भगवान मन किथे – हमन काये करन तेमा, तूमन ला बिसवास होही ? भगत मन किथे – अपन रंग रूप बदल के दिखावव। भगवान मन किथे – हमन ला नेता समझे हव रे, जेमा खड़े खड़े रंगरूप बदल देबो। चुनाव जीते के पाछू, पांच बछर ले गायब होये कस, झम ले गायब होगिन, भगवान मन……।
कुछ बेरा म फेर लहुट दिन, तब भगत मन ला, बिसवास होगिस के, येमन भगवान आय। फेर ओमन ला एक बात समझ नी आवत रिहीस के, इही मन, हमन ला एक दूसर ले लड़वाथे अऊ अपन मन, अइसे एकजुट हाबें, जइसे सनसद म अपन तनखा बढ़होत्तरी बर, पक्छ अऊ बिपक्छ एकजुट हो जथे। इहां येकर मनके, तनखा थोरेन बाढ़ही तेमा ….? एक झिन भगत पूछथे – तूमन ला का बात के कमी हे भगवान, तेमा तूमन, चुनाव आयोग म बिहिनिया ले ओड़ा दे दे हव, उहां तूमन ला, खोज खोज के परेसान हे। एक झिन भगवान किथे – नावा बछर म, जइसे तूमन, हमर दरसन करके, हमर आसीरवाद मांगे बर आये हव, तइसने हमू मन चुनाव आयोग के दरसन करके, ओकर आसीरवाद ले बर, एकजुट होये हन। देवता मन केहे लगिन – सधारन मनखेमन, हमर ले सिरीफ मांगथे, कहूं देवय निही, तूमन का जानहू बाबू हो ……., चुनाव आयोग के किरिपा ले, कोन ला का नी मिलय ……..? भगत मन किथे – सरी दुनिया के देवइया तूमन आव, चुनाव अयोग का दिही तूमन ला, ओ खुदे दूसर के किरिपा म सुवांस लेवत हे।
देवता मन किथे – चुनाव आयोग ले हमन बिनती करे बर आये हन के, हरेक बछर म कम से कम दू ले तीन बेर चुनाव होना चाही ….? भगत मन पूछिन – चुनाव ले तूमन ला काये मिल जही तेमा ? देवता मन किथे – चुनाव आथे न, तभे हमर पूछ परख होथे जी, हमर घर कुरिया म देस के बड़का ले बड़का मनखे मन, अपन चरन रज छोंड़थे। दूसर धरम के मनखे मन घला, दूसर धरम के, भगवान संगवारी के पूजा म, लग जथे। सकती ले जादा, चढ़हावा चइघाथे। बछर भर के रासन, एके मनखे लान के मढ़हा देथे। खा खा के हमूमन चिकना जथन। भगत मन किथे – घेरी बेरी के चुनाव म, जनता तरस्त हो जही भगवान ….। देवता मन जवाब देवत किहीन – तुहीमन कहिथव के, चुनाव के समे, जनता ला हमरे कस जनार्दन कहिथे, त असन म, जनता ला तो, घेरी बेरी के चुनाव म, का नकसान …….।
गोठ बात के होवत ले, चुनाव आयोग के कपाट खुलगे। चुनाव आयोग हा, देवता मन ले मिले से अऊ ऊंकर पूजा ला सवीकर करे ले, सफ्फा इनकार कर दीस अऊ कारन बतावत किहीस के, हमन सिरीफ पनजीकिरीत पारटी ले मिलथन अऊ उंकरे पूजा सवीकरथन ………। नवा बछर म, देवता मन के, मोटाये के सपना टूटगे। भगवान बनके, छकत ले खाये बर, अवइया चुनाव के अगोरा करत, अपन अपन मनदीर देवाला म, फोकट म आसीरबाद बांटे बर, वापिस खुसरगे बपरा मन …..।
हरिशंकर गजानंद देवांगन
छुरा


text:
गनेसी के टुरी
आज संझा बेरा पारा भर म षोर उड़ गे – ‘‘गनेसी के टुरी ह मास्टरिन बनगे…………..।’’
परतिंगहा मन किहिन – ‘‘काबर अइसने ठट्ठा करथो जी? ओली म पइसा धरे-धरे fकंजरत हें, fतंखर लोग-लइका मन कुछू नइ बनिन; गनेसी के टुरी ह मास्टरिन बनगे? वाह भइ ! सुन लव इंखर मन के गोठ ल।’’
हितु-पिरीतू मन किहिन – ‘‘अब सुख के दिन आ गे ग गनेसी के। अड़बड़ दुख भोगत आवत हे बिचारी ह जनम भर।’’
तिसरइया ह बात ल फांकिस – ‘‘अरे, का सुख भोगही अभागिन ह? बेटी के जात, पर अंगना के षोभा ; के दिन संग म रहिही? काली-परोन दिन बिहा के चल दिही, तहां गनेसी के कोन हे? फेर का के सुख?’’
बसंती के जउन संगी-सहेली अउ गांव वाले मन वोकर पढ़ाई के मजाक उड़ावंय, अउ जिंखर लइका मन के नौकरी नइ लग सकिस, उंखर मन के मुंह ओरम गे रहय। खिसियानी बिल्ली खंभा नोचे। कहत रहंय – ‘‘मास्टरिनेच् तो बनिस हे, कलेक्टरिन तो नइ बनिस?’’
जे ठन मुंह, ते ठन गोठ।
बात सोला आना सच आय। बसंती ह पढ़-लिख के आज मास्टरिन बन गिस। जउन प्रण करिस, वोला पूरा करके देखा दिस। मने-मन वो ह आज फेर प्रण करिस – ‘अब मंय दाई ल कोनों तकलीफ नइ होवन दंव।’
बसंती ह आज गजब खुस हे।
दाई गनेसी ह घला गजब खुस हे। कब सोंचे रिहिस हे वो ह कि वोकर बेटी ह मास्टरिन बन जाही? बसंती ह बेटी आय, बेटा नोहे, अइसनो फांस वोकर हिरदे म गड़े रहय, वहू ह आज निकल गे।
गांव वाले मन, चाहे लइका होय कि सियान; बसंती ल कभू बसंती कहिके नइ बलाइन। जब किहिन, गनेसी के टुरिच् किहिन। सच तो कहिथें सब। बसंती ह गनेसिच् के टुरी आय। दाई कहस कि ददा कहस, गनेसी के सिवा वोकर अउ कोन हे? जनम धरे के पहिलिच् ददा ह बइमान हो गे। मुड़ी म राख चुपर के कहां भागिस ते गांव म लहुट के फेर नइ आइस। खार म खेत नहीं, गांव म घर नहीं; कहां जातिस, का करतिस बिचारी गनेसी ह? गोसंइया ह तो नोहर हो गे। फेर गजब हिम्मत गनेसी के। दू खोली के टुटहा-फुटहा घर; न खपरा के ठिकाना, न खरिपा के। इही घर म वोकर डोला उतरे हे, इfहंचेच् ले वोकर अर्थी उठही। भरे जवानी, गोसंइया के जीते-जी वो ह रांड़ी-रउठी कस हो गे। कतरो सगा आइन। संगी-सहेली मन घलो उभराइन, फेर कोनों जगह हाथ नइ लमाइस। बेटी के मुंह ल देख-देख के जिनगी ल खुवार कर दिस। दिन-रात रांय-रांय कमाइस, लांघन-भूखन रिहिस, पानी-पसिया पी-पी के दिन बिताइस, फेर बेटी ल पढ़ाय म कमी नइ करिस। अपन मरजाद ल कभू नइ छोड़िस। बसंती ह वोकर टुरी नइ होही त काकर होही? अब वोला सुख के दिन दिखे लगिस।
अंगना म हितु-पिरीतू मन सकलाय रहंय। बसंती ह वो मन ल चहा-पानी पियावत रहय। कोनो मन वोकर नौकरी के कागद ल टमड़-टमड़ के, उलट-पुलट के देखंय, त कोनों मन वोला तिखार-तिखार के पूछंय – ‘‘कोन गांव के स्कूल म लगिस हे बेटी?’’
कोनों पूछंय – ‘‘तनखा कतिक मिलही नोनी? जाबे तिंहा आपन दाई ल घला लेग जाबे। गजब दुख सहि के तोला पढ़ाय-लिखाय हे बपुरी ह।’’
जउन आवंय, मन भर के आसीस दे के जावंय।
का मन होइस ते दुषाला ओढ़ के ठकुराइन काकी ह घला गनेसी….गनेसी कहत आ गे। वोकर हाथ म मिठाई के डब्बा रहय। बसंती ह धरा-रपटा अंगना म खटिया ल जठाइस। ठकुराइन काकी ल बड़ सनमान सहित बइठारिस अउ वोकर पांव परिस। ठकुराइन ल अपन अंगना म बइठे देख के दुनों दाई-बेटी के आंखी डबउबा गे। ठकुराइन काकी घला बोटबिट ले हो गे। मिठाई के डब्बा ल बसंती ल देवत-देवत कहिथे – ‘‘खुस रहा बेटी, खुस रहा। तंय आज अपन दाइच् के नाव ल उजागर नइ करे हस, ये गांव के नाव ल घला उजागर कर देस।’’
ठकुराइन काकी ल देख के बसंती ल पांच-छः साल पहिली के एक ठन बात के सुरता आ गे। ठकुराइन काकी अउ गनेसी दाई ल घला विहिच् बात के सुरता आ गिस होही तइसे लगथे।
बिहिनिया के बेरा रिहिस। ठकुराइन काकी ह तिसरइया घांव मुहाटी ले निकल के गनेसी के घर कोती के गली ल देखिस। गनेसी के दउहा नइ रिहिस। रात के जूठा बरतन मन के नहानी तीर कुढ़ी गंजाय हे। घर के बाहरी-पोंछा नइ होय रहय। धोय के कपड़ा मन के खरही माड़ गे रहय। स्कूल के बेरा हो गे रहय, कइसनो करके लइका मन ल स्कूल भेजिस। बेरा चढ़ गे फेर गनेसी के अता-पता नइ चलिस। ठकुराइन काकी के एड़ी के रिस ह तरूवा म चढ़गे। गारी-बखाना सुरू कर दिस।
परोसिन, साहेबिन बाई ह ठकुराइन के गारी-बखाना ल सुन के परदा डहर ले झांकत कहिथे -’’ अइ, का हो गे ठकुराइन? बिहिने-बिहिने कोन भगवान के नाव ल लेवत हस?’’
‘‘अब तहूं ह जरे म नून झन डार साहेबिन बाई। घर म सब fछंहीं-भिहीं परे हे। रोगही गनेसी ल आजेच् मरे बर रिहिस होही? अभी ले नइ आय हे, कहां मुड़ाय होही ते।’’ ठकुराइन ल अपन मन के भड़ास निकाले के बहाना मिल गे।
साहेबिन बाई ह तो ठकुराइन काकी के कुलबुलाई ल देख के मने-मन कुलकत रहय। ऊपरछांवा रोनहू बानी बना के कहिथे – ‘‘झन पूछ ठकुराइन बाई, तुंहर घर के होय कि हमर घर के, काम वाली बाई मन के इहिच रवइया। दू दिन जाय न चार दिन, नांगच्-नांगा। काम होय कि झन होय, महीना पूरे रहय कि झन पूरे रहय, पइसा बर जोम दे के बइठ जाहीं। फेर तोर गनेसी ह तो कभू नांगा नइ करय। का हो गे होही वोला आज?’’
‘‘मरे चाहे सरे, हमला तो काम से मतलब हे…’’ कहत-कहत ठकुराइन ह गनेसी घर कोती चल दिस।
थोरकिच दुरिहा म गनेसी के घर रहय। मुहाटी म बसंती ह कापी-किताब खोल के बइठे रहय। उनिस न गुनिस, जाते भार ठकुराइन काकी ह सुरू हो गे -’’ तोर दाई ल मरना आय हे अउ तंय गजब पढ़ंतिन बने बइठे हस। कहां गे हे रोगही ह ? बेरा ह वोला जनावत नइ होही?’’
लइका जात। का बोलतिस बसंती ह? फेर मान-अपमान, समय-कुसमय ल सब समझथें। भीतर म दाई ह जर म हकरत रहय, एती पथरा कचारे कस ठकुराइन काकी के बात; रोना आ गे बसंती ल। कापी-किताब ल धर के रोवत-रोवत घर भीतर भागिस ।
ठकुराइन ह भांप गे, कुछू न कुछू बात जरूर हे। ठक ले खड़े रहि गे, बक नइ फूटिस।
भीतर ले हकरत-हकरत गनेसी ह किहिस – ‘‘मरनच् तो नइ आय ठकुराइन। महूं सोचथों, मर जातेंव ते दुख-पीरा ले छुट्टी पा जातेंव; फेर कहां जा के मुड़ी ला खुसेरंव?’’
ठकुराइन काकी ह कहिथे – ‘‘रहन दे, जादा ढेंचरही झन मार। कतेक बीमार पड़े हस ते तंय सुते रह। तोर टुरी ह तो बने हे, नइ होय हे का काम-बूता करे के लाइक।’’
गनेसी – ‘‘बिहिने के पांव परत हंव ठकुराइन, जा बेटी जा; बरतन-भांड़ा ल तो घला मांज-धो के आ जा; फेर काबर मानही मोर बात ल? परीक्षा देय बर जाहूं कहिके बिहिनिया ले किताब म मुड़ी ल गड़ाय बइठे हे।’’
ठकुराइन काकी – ‘‘हां, अउ पढ़ा-लिखा। अरे, जादा पढ़ाय-लिखाय म अइसनेच होथे। अप्पत हो जाथें लइका मन। तेकरे सेती तोला घेरी-बेरी बरजथंव, जादा पढ़ा-लिखा के का करबे टुरी ल? कोन्हों मास्टरिन तो बनना नइ हे वोला। आठवीं पढ़ डारिस, नांव-गांव लिखे के पुरती हो गे। एसो पास होय कि फेल, भेज येला काम करे बर; नइ ते अपन हिसाब करा ले।’’
बसंती ह रोवत-रोवत कहिथे – ‘‘हव हम मास्टरिन बनबो। कुछू हो जाय, फेर हम पढ़े बर नइ छोड़न।’’
‘‘बहुत बात करे बर सीख गे हस, छोटे-बड़े के घला कोनों लिहाज नइ हे तोला? छोड़ ये किताब-कापी ल, चल मोर संग। निकता-गिनहा म दाई के अतको काम नइ करबे?’’ कहत-कहत ठकुराइन ह वोकर कापी-किताब ल झटक के परछी म फेंक दिस अउ चेचकारत वोला अपन घर कोती लेग गे।
ठकुराइन के बात ह बसंती के कलेजा म बाण कस गड़ गे। मने-मन प्रण करिस – ‘एक दिन मंय जरूर मास्टरिन बन के देखाहूं ठकुराइन काकी। आज तोर दिन हे, काली हमरो दिन आबे करही।’
बसंती ह आज अपन विही प्रण ल पूरा करके देखा दिस।
विही ठकुराइन काकी ह आज मिठाई के डब्बा धर के आय हे।
ठकुराइन काकी ह कहिथे -’’कते बात के सुरता करके रोथस बेटी। भूल जा वो दिन के बात ल तंय; मोला माफी दे दे।’’
बसंती – ‘‘अइसन कहिके तंय मोला पाप के मोटरा झन बोहा ठकुराइन काकी। वो दिन के बात ल कहिथस, वोला कइसे भुला जाहूं? विही ह तो मोर गुरू-मंत्र आय। वो दिन वइसन बात नइ होतिस ते कोन जाने, मंय मास्टरिन बन सकतेंव कि नहीं।’’
ठट्ठा मड़ाय म घला ठकुराइन काकी ह कोई कम थोड़े हे, मिठाई के डब्बा ल झूठ-मूठ के नंगावत कहिथे – ‘‘वइसन बात हे, तब तंय हमर मिठाई के डब्बा ल वापिस कर। अब तो तंय जउन दिन साहेबिन बाई बन के देखाबे, विही दिन मंय तोला मिठाई खवाहूं।’’
ठकुराइन काकी के गोठ ल सुन के जम्मों झन हांसत-हांसत कठल गें।
कुबेर
(कहानी संग्रह भोलापुर के कहानी से)


text:
गांव के संस्कृति के धरोहर : ओरिया के छांव
“ओरिया के छांव” के मनीराम साहू “मितान” के पहिली छत्तीसगढी कृति आय। छत्तीसगढ के गॉंव-गँवई ल जेन जानना चाहथे उनला ये किताब जरूर पढना चाही। सावन, भादो, जेठ,अषाढ़, घाम, जाड जम्मो मास के सौंदर्य के बरनन मितान जी ये संघरा म करे हवय। कोन महिना म छत्तीसगढ़ के किसान का काम करथे, कोन से तिहार परथे तेकर सुघ्घर चित्रण ये संघरा म मिलही संगे-संग सँझा, बिहनिया, देवारी, फागुन, तीजा-पोरा, नवा बछर हमर छत्तीसगढ़ म कइसे होथे अउ कइसे मनाथे येकर जानकारी ये संघरा ल पढे़ म मिलही। कुल 51 रचना ये संघरा म हवय जेमा छत्तीसगढी़ के मानक शब्द के प्रयोग कवि ह करे हवय।
मितान जी जमीन ले जुडे़ रचनाकार आय जइसने देखे हें वइसने लिखें हवंय। बतर-बियासी, निंदई-गुडई, धान लुवई, करपा उठई, भारा बंधई तक के वर्णन ल पढबे़ त खेती किसानी के जम्मो दृश्य ह आँखी के आघू सनिमा कस दिखे लागथे। किसान के दु:ख-पीरा ल देख के मितान जी लिखथे –
हरहर-कटकट घेरे रहिथे /रात दिन हम ला किसानी म
बड़ चढऊ-उतारू हे संगी / किसनहा के जिनगानी म।
छत्तीसगढी़ संस्कृति म अँगाकर के महिमा ल सबो जानथव एकर बखान कवि ह जबरस्त ढंग ले करथे –
वाह रे अँगाकर /तोला कहिथे भँदाकर /तैं छेना कर चाकर…..
समाज म व्याप्त बुरई ले रचनाकार ह अनभिज्ञ नई हे, कन्या भ्रुण हत्या विरोध म उन मुखर होके अपन बात रखथे-
मारत हच तैं कोंख के बेटी / बहू कहाँ ले पाबे रे,
अरे हइतारा मनखे जात /तैं जर सुद्धा नाश हो जाबे रे।
गाँव-गंवई के संगे-संग देश के चिंता घलो कवि ल झकझोरथे, सीमा पार के संभावित खतरा उपर आह्वान करथे-
तैं खरतरिहा बीर बेटा / बीर नरायन बन जा
दुसमन मन के आघू म /बन्दूक बन के तनजा
अपन तीर तखार के गाँव म लगने वाला किरवई के प्रसिद्ध मवेशी बाजार अउ सोमनाथ मेला के वर्णन मितानजी अपन कविता म सुघ्घर ढंग ले करे हे जेन ल पढ के मन म उत्सुकता होथे के अतेक प्रसिद्ध जघा कोन मेर होही –
लखना सोमनाथ के मेला / चल ना जाबो संगवारी
भुइया फोर के उद्गरे हे / बबा भोले भण्डारी ।
गाँव म बोले जाने वाला ठेठ छत्तीसगढी़ शब्द ल कवि अपना रचना म प्रयोग करे हवय जेला पढे़च म बड मजा आथे- धनहा, भरी-भाठा, कोठी-डोली, नरवा-झोरकी, संसी-कोलकी, कुकुर-माकर, झुकुर-झाकर, नाहना, जोता, खुमरी, गेरवा,परई, कुड्रेरा, ठेकवा, भंदई, अकतरिया, काँसडा ये शब्द कुछ उदाहरण आय जेन ये संघरा म मिलथे। खोइला भाटा, रखिया के बरी, जीमी काँदा, कनसइया लेडगा बरी, अदउरी बरी, चेंच अमारी, पटवा, सुकसा, कुरमा भाजी, नून मिरचा के चटनी अउ अँगाकर रोटी ल अपन रचना म जघा दे के गाँव देहात के नंदावत संस्कृति ल बचाय के काम मितान जी करे हय। आज के नवा पीढी मन अइसन शब्द ले विमुख होत जावत हे जन गंभीर चिंता के विषय ये।
साहूजी जउन माटी म जनमिस, जिहाँ के पानी पीस, जेकर धुर्रा फुदकी म खेल के बडे होइस वो माटी के करजा ल उतारे के काम ए संघरा के माध्यम ले करे हवय जेमा रचनाकार पूर्ण रूप ले सफल होय हवय। चूँकि उँकर पहिली संघरा आय वो हिसाब से शब्द चयन अउ मात्रा उपर पूरा सावधानी बरते गे हवय। अनुस्वार, अनुनासिक, लिंग अउ वचन के पूरा धियान रखे गे हवय ये कारण से भी लेखक के परिपक्वता साफ झलकथे। पुस्तक के छपाई सुघ्घर अउ कव्हर पेज “ओरिया के छाव” शीर्षक के हिसाब ले सटीक बने हवय।
– अजय ‘अमृतांशु’


text:
हांसके गोठ ह चलते रिहिस। ये तीनों संगी मन मंगलू के हिन्ता कर कर के खुशी मनावत रिहिन। रामधन ह गौंटिया रिहिस, धन दोगानी बुजबुज ले भरे रिहिस। फेर समय के फेर अऊ अब मंगलू के इही कोशिश रिहिस के दूनों जून बासी मिलय जेकर ले ओह अपन गिरस्ती ल चलाय सकय। गिरे दिन मं मनखे हिन्ता करथे, अऊ किसिम किसिम के गोठ ल निकारथें। वो मन ओखर गुन ल भुला देथें, कहूं मनखे के जरूरत ल मनखे समझ पातिस त हिन्ता के बदला मं संगी के मया ह लहलहातिस। छोटे बड़े सब्बो भाई भाई होतिन, पइसा वाला अऊ कंगला के फरक नइ रइतिस।
रामधन के बखरी मां मंगलू के उप्पर किसिम किसिम के गोठ होवत रहय। अऊ मंगलू ह देवारी के दिन अपन करम के धरम मं इती उती किंजरय। धुर्रा धुर्रा के घुमई ओखर पांव मं बेवइ कस घाव होगे रिहिस। पनही ले ओकर अंगरी मन झांकत रिहिन ! फटर फटर करत रेंगे।ओखर ओन्हा मन मां घला कतको कापा लगे रिहिस। ओखर चुन्दी ह कतको दिन ले तेल नइ परे ले छरिया गे रिहिस। मंगलूके दुख के बंटइया भगवान बिगर कोनों नइये, अइसने बेचारा के दिन ह बीतै।
मंगलू ह बड़ आसरा लेके सहर रइपुर के एक बनिया इहां नउकरी के फेर मां आय रिहिस। फेर ओखर ले पहिली ओखर करम छंड़हा तकदीर ह पहुंच गे रहिस। मंगलू उदास मन ले घर कोती रेंग दिस। ओखर खीसा मं एक धेली नइ रहय के रइपुर मं भजिया उजिया खा लेवय। बेरा ह मूड़ी उप्पर आगे रिहिस अऊ अभी ओला रइपुरा अमरे ल एक पहर लगय। रइपुर नहकत ले त ओला मुनिसिपल्टी के टोटी साथ देइस।
मंगलू ह रइपुरा के धुर्रा वाला रद्दा मेंर पहुंचिस के ओला ओखर गांव के धनऊ बरेठ ह भेंटिस। उहू ह रइपुर माटी राख अऊ लील आने ला गे रिहिस। मंगलू ल देखते किहिस – कस गा, जुन्ना गौंटिया, रइपुर गे रेहेगा ? काय बुता परगे रिहिस के अत्तेक तमतमावत घाम मं रेंग देव ? तोर दुख के दिन ल देखके मोर करेजा ह फटथेगा।
मंगलू ह किहिस – का कहौंगा बरेठ कका। बेरा ह अइसने आगे हे के हाथ के सोन ह मांटी होगे हवय। ददा ह रामधन ले करजा नइ लेतिस अऊ नई मोला अइसन दुख भोगे ल परतिस। कोन कोन ल दोष दौंगा, मोर करमें ह फुटहा हे। फेर आघू धन दोगानी नइ देखतेंव त ए दिन ह मोला कभू नइ खलतिस। काय बचे हे, एक ठिन कुरिया अऊ दू एक्कड़ खेत, तउनो मां आगी लगगे हे, बिन पइसा के परती परे हवे।
धनऊ ह किहिस – ले छोड़गा रोनहुक गोठ ल। भगवान ल सबके फिकर रइथे। मंगलू अउ धनऊ भोंभरा ले बचे बर लकर धकर रेंगिन। फेर मंगलू ल गिरस्ती के भार ह झकझोरिस। ओखर गोड़ ह कांपत रहय फेर ओखर चलई ह बड़ तेज रहय। ओला लगय के ओखर उप्पर अकास ह फट परही, बिजुरी ह गिर परही। कोनों ओकर सोर नइ पाहीं। ओखर आंखी के आगू अंधियार छा गे। अपन दुख ला काला कहय। जग के दू नाव, नेकी अऊ बद। मनखे बने के त संगी हवय फेर बिगरे मं मूड़ी घला नइ डोलाय। ये ह जुन्ना रीत हवय न। फेर बेचारा मंगलू कोन खेत के ढेला आय। ओह भटकत रिहिस धरती माता के ओरी मं। ओला कखरो आसरा नइ दीखय। ओह सोचय के आज घर मं चूल्हा नइ बरे होही। समारु ह भुखा गे होही। सोनिया ह भूख ले तलफत होही अउ मोंगरा बहिनी धीर धर के बइठे होही के भइया ह कुछु कांही लानही। रहिगे केतकी, ओहू ह मने मन ए गरीबी मं फटफटावत होही। नइ जानवं भगवान ह कतेक धीरज देय हावय ओला। ओह नारी परानी होके अइसन दुख के दिन मं हांसते रइते। मिहनत करो अउ अगुवाव, दे मां ओखर बिसवास हवय। मोर मरे जिये के संगवारी एक उही ह त हवै। कहूं मेंह अपन खटला ल पेट भर नून बासी खवा सकतेंव अऊ ओन्हा दे सकतेंव, त फेर मोर गिरस्ती मं कुछु कमइत नइ रतिस। फेर जग ह बड़ निरदई हवय। ओह नइ पसीजे, ओखर करेजा ह पथरा के हवय। मनखे मन कइथें के पथरा के छाती म घला पानी होथे, पहाड़ ले नदिया निकरथे। कोनों कोनों पथरा अतेक मजबूत होथे फेर ओखर छुरा बन जाथे त उहू बड़ कसकथे। कहूं कोनों मोर जिनगी के कसक ल समझे पातिन, मोला कुछु कांही बूता देतिन; मेंह रोजी ले लगतेंव। कइसनों मोर गिरस्ती चलतिस अऊ मोला कुछु नइ खंगय।
दुआरी के आगू आगे मंगलू। भितरी ले कखरो रोयके अवाज आवत रहय। चउखट मं गोड़ मढ़ाते ओह ह सुनिस – समारु रोवत रोवत केतकी ले कहत रहय – लान न दाई बासी, अब भूख ह नइ सहाय, दादा ह कोन जाने कब आही, मोला बासी दे।
केतकी ह रो डारिस। वो ह समारु ल समझावत रहय – राजा बेटा मन रोवय नइ समारु, तोर ददा ह आवत होही, तोर बर खाई लानही।
समारु ह जिद करके अउ चिचिया चिचिया के रोवन लगिस। वो ह अपन दाई के लुगरा ल धर के किहिस – नइ दाई नइ, मेंह तोर बात ल नइ मानवं, चल आगी बार, मोला अड़बड़ भूख लगे हवय।
मंगलू ह फरिका तीर ले सब सुनत रहय। ओखर आंखी ले आंसू चुचुवागे। बखरी मं नींगिस अउ समारु ल अपन कउरा मं पोटार लिस अउ ओखर मूंड़ी मां हाथ फिरोइस ओला बिसवास देय बर कुछु किहिस, ओंठ हालिस फेर भाखा ह नइ फुटिस।


text:
डोकरा काहत रिहिस दूध भात खाहूं कहिके। उही पाय के लोटा ल धर के दूध मांगे बर आए हंव। होही ते दे देतेस? अतका म बिसवन्तीन किहिस- काला बतांव डोकरी। मेहा तो ए रोगही बिलई के मारे मर गेंव। ते नइ पतियाबे, मंझनिया बेरा अंधियारी के बेंस ला लगाए बर भूला गेंव अऊ नाहे बर चल देंव। आवत ले बिलई ह जम्मो कसेली भर दूध ला पी डरिस।
नदिया के तीर मां नानकून गांव- ‘जामगांव’। जामगांव के बड़े गंउटिया बेलास ह संझउती बेरा अंगना म बिछे खटिया मां बइठे रिहिस अउ तीर म पीड़हा मां बइठे रिहिस खम्मन ह। दूनो झन चाहा पीयत रिहिस। खम्मन पहिली बइला कोचिया रिहिस। गांव-गांव जाके बइला-भंइसा बेचय। फेर अब जुग बदलगे। किसानी करे के तरीका बदलगे। नांगर, बइला, गाड़ा नंदागे। ट्रेक्टर आगे। ओकरे सेती खम्मन के धंधा घलो चउपट होगे। खम्मन सोचिस अब का करे जाय?
खम्मन देखिस आजकल साहर अउ गांव मां नावा फेसन उग्गे हावय कुकुर पोसे के। उही पाय के खम्मन ह बइला-भइंसा बेचे ल छोड़के कुकुर बेचे ल धर लिस। अउ बइला कोचिया ले कुकुर कोचिया बनगे। बेलास गंउटिया ह खम्मन ल एक ठन सुग्घर कुकुर मंगाए रिहिस पोसे बर।
खम्मन ह एक ठन भोकण्ड कुकुर ल लान के बखान करत किहिस- ‘गउंटिया! ए कुकुर ह हिन्दी, छत्तीसगढ़ी नइ जाने, अंगरेजी जानथे। ‘कम’ किबे ते आथे अउ ‘गो’ किबे ते जाथे। कुकुर किबे ते रिसा जथे अउ ‘टॉमी’ किबे ते घेरी-बेरी पूछी ल हलाथे। संझा-बिहना एला घुमाए बर लेगबे। अउ हां, ये ह जुड़ भात ल नी खाय। ताते-तात ल खाथे अउ दूध खाके टकराहा होगे हे बुजाके ह।
जामगांव भर ये खभर ह बगरगे कि बेलास गंउटिया ह नावा कुकुर बिसाए हे। कांही जिनिस होवय ओहा गांव म सबले पहिली बेलास गउंटिया घर आथे। रेडियो ह घलो सबले पहिली बेलास गउंटिया घर अइस। सइकिल तको ओकरेच घर अइस। टीभी ल घलो बलास गंउटिया सबले पहिली बिसाइस। गांव भर मा ट्रेक्टर घलो ओकरेच घर लेवइस सबले पहिली। अउ आज एदे गांव म सबले आघू कुकुर पोसे के सनमान घलो बेलास गउंटिया ल मिलगे।
बेलास गउंटिया घर के कुकुर ल देखे बर गांव के कतको ऊंखर घर जावत जाय अउ कुकुर के बड़ई करके जावत जाए। कोनो कांहय ‘का मस्त भोकण्ड कुकुर हे जी, बघवा पिला कस दिखथे।’ लइका मन तको उम्हिागे बेलास गउंटिया घर के कुकुर ल देखे बर।
बेलास गउंटिया जनम के लुकलुकहा। कुकुर जेखर ‘टामी’ नांव रिहिस तेला धरिस अउ गली डाहर घूमे बर निकलगे। जाए के पइत बिसवन्तीन ल हुंत करइस- ‘थोकिन देरी बाद आहूं। आती खानी टॉमी बर पारले बिसकुट घलो बिसाहूं।’ बिसवन्तीन अतका मां किहिस- ‘हमर ससुर ल जर धरे हे तइसे लागथे। काली के अब्बड़ खांसत हे। जाके थोकिन देख आवव।’ फेर बेलास गउंटिया नइ सुनिस टॉमी ल धरके घूमे बर चल दिस।
बिसवन्तीन के सास-ससुर, माने बेलास गंउटिया के दाई-ददा मन अलग रांहय। डोकरा-डोकरी दूनो झन बियारा म एक ठिन कुरिया रिहिस तेने मां राहत रिहिस। ‘कानी गाय के अलग कोठी’ इंकरे अस बर केहे गे हे।
डोकरा-डोकरी दूनो झिन आज गंडई गे रिहिस डॉक्टर करा इलाज कराए बर। दूनो झिन बस ले उतरिस अउ फइरका ला उघार के भीतरी डाहर खुसरिस। डोकरा ह खांसत खटिया मा बइठिस अउ डोकरी ला किहिस- ‘बेलास के दाई! जावव तो लोटा ल धर लव अउ बहू करा ले दूध लानहूं। मोला आज दूध भात खाय के सऊंख लागत हे। बड़ दिन होगे दूध भात नइ खाय हाैं।’
हव कहात डोकरी ह लोटा ला धरिस अउ चल दिस बेलास घर। बिसवन्तीन ल आरो दिस- ‘बहू का बूता करत हस वो।’ बिसवन्तीन ह अपन सास ल बइठारिस अउ पूछिस- ‘सब बने-बने हवय नहीं।’ डोकरी बताइस- ‘डोकरा ल दू दिन होगे जर धरे हे। डोकरा काहत रिहिस दूध भात खाहूं कहिके। उही पाय के लोटा ल धरके दूध मांगे बर आए हंव। होही ते दे देतेस?’ अतका म बिसवन्तीन किहिस- काला बतांव डोकरी। मेहा तो ये रोगही बिलई के मारे मर गेंव। ते नइ पतियाबे, मंझनिया बेरा अंधियारी के बेंस ला लगाए बर भूला गेंव अऊ नाहे बर चल देंव। आवत ले बिलई ह जम्मो कसेली भर दूध ला पी डरिस। राहत ले नइ कहिके नइ कितेंव घर बर। डोकरी ह उठिस अउ लोटा ला धरके जुच्छा आगे।
बेलास गउंटिया ल तिहार कस लागत हे। बड़ मनेमन गदकत हे बेलास ह। खोर ले किंजर के आइस अउ टॉमी ला अंगना मां बांधिस। बिसवन्तीन पानी दिस त हांत-गोड़ धोइस बेलास गंउटिया ह। बिसवन्तीन कथे- ‘बइठव, मैं जेवन लानत हंव।’ अतका मं गउंटिया किहिस- ‘पहिली टॉमी बर ला। दिन भर के भूखे हे बपरा ह। बिसवन्तीन टॉमी बर कटोरा, भर भात ल पोरसिस। फेर टॉमी कटोरा ल सूंघिस अउ मुंह ल अंते डाहर कर दिस।’ बेलास किहिस- ‘का होगे टॉमी ला ओ, ओतके पइत पारले बिसकुट ला घलो नइ खाइस अउ अभी भात ला घलो नइ खात हे।’ गउंटिया ला फिकर होगे। थोकिन सोचिस तहान बिसवन्तीन ला किहिस- ‘बिसवन्तीन! टॉमी बर दूध भात ला। खम्मन बताए रिहिस। टॉमी ह दूधभात खाके टकराहा होगे हे किके। बिसवन्तीन कोटरी म खुसरिस अउ कसेली भर के दूध ला कटोरा मं उलदिस अउ दूध भात ला टॉमी के आघू मां राख दिस। टॉमी ह दूधभात ला खाए ल सुरू करिस। टॉमी ल दूधभात खावत देखिस ते बलास गउंटिया के जी जुड़इस। बिसवन्तीन घलो टॉमी ल टक लगाके देखत रिहिस। टॉमी ह दूध भात ल उत्ता-धुर्रा खात रिहिस…।’
यशपाल जंघेल
ग्राम तेंदूभाठा (गण्डई)
जिला राजनांदगांव
Related posts:


text:
गुरू बचन ल सत कर जान
गुरू के बात म पूरा भरोसा करव अउ गुरूदक्षिणा के रूप म जादा कुछ नइ एक मूठा दतवन अउ एक मोरी [ लगभग 50 पत्ता] पान [ पलाश का पत्ता] दान करव। अतेक सरल उपाय मनखे के उद्धार के। मंय सुन के हक्का - बक्का रहि गेंव। वेद- उपनिषद पुराण सब म बड़े - बड़े बात के वर्णन हे। एक ले एक साधना के ढंग हे तभो ले आखिर म नेति - नेति कहिके संशो म डारि देथै। मन म धुकधुकी लगेच रहिथे - को जन पार लगही के नई लगही?मोर गांव म एक झन घोष हे। निच्चट बुढ़वा। मोर ददा ओला दुरिहा ले देखके बलाथे - ' आवव घोष मामा ...।' मंय बक खाय रथौ देख के। अपन सगे ममा ल घलो मोर ददा अतेक परेम से नइ बलावै। घोष आके बर तरी बने चउरा म मोर ददा संग बइठ जाथे। उंकर बीच चले लगथे संवाद। कभू - कभू महू दूरिहा म बइठ के उँकर बाताचीता ल सुनथव। देखब म अइसे नाटक करथौ जइसे ऊंकर बात से मोला कोई लेना देना नइये पर कान ल टेरे रहिथौ। एक दिन मोर ददा के घोष ममा किहिस - समझे गा भांचा, करूआ बबा ऊपर सोला आना भरोसा जरूरी हे नइते मनखे नठा जाथे। एक दिन सेंदूरा दाई ल घलोक भरोसा नइ आइस त परीक्षा लीस।
मंय घोष बबा के काल बोध ल नइ समझय के कारन अकबकाय रहवं। ये हर जादा ले जादा सत्तर बरिस के होही पर ११ शताब्दी के करूआ बबा के ऐसे नाव लेथे जाने ओकर लाग मानि ये। मंय एक दिन अकेला म पूछेवं - कस गा घोष बबा, कै झन करूआ बबा हे ? ओहर कहिस- करूआ बबा तो एके झन होइस परिमल फेर जतका ओकर सिद्ध चेला होइन तउंन मन घलोक अपन नाव ल मेटा के ओकरे नाव ल उजागर रखिन। सत ल पाये के बाद मनखे कहां रहि जाथे गा। ओकर बचन अउ गुरू के बचन म कुछू भेद नई रहि जाये.....। हां, त बर तरी चउंरा म बइठे घोष बबा मोर ददा ल किस्सा सुनाय लगिस। मोर ददा विद्वान मनखे ये। कालेज म प्रोफेसर हे फेर ये डोकरा के बात ल काबर चेत लगाके सुनत रहिथे ? मोर समझ म नइ आवय।सेंदूरा दाई अति सुकुमारी राजा जाजुल देव के बेटी अतका कुंवर के चना फेंक के मारे म खून चुहे लगही। पीपर के उलवा पाना कस लुदुआ, लोभलोभावन आँखी करूआ बबा के सबले बड़े भैरवी होइस देश - दुनिया म। ओकर नाव उजागर कर दीस। फेर ओर परीक्षा जबरदस्त रहिस, कइसे ... सुने गा भांचा ... घोष मोर ददा ल कहिस रतिहा बेरा धियान करे के बाद कहिथे - बाबाजी, आज मेरी तबियत बने नइ लगत हे। सेंदूरा के रूआं - रूआं ले सम्मोहन टपके लगिस। करूआ बबा ल अइसे देखिस जाने अजगर असन लील जाही करूआ बाबा समझ गिस। उंनहू तो अगमजानी सिद्ध आय। सेंदूरा के माथा ल छू के अपन गोद म ले लिहीन अउ सेमर के रूई अस चुदी ल सहिलाय लगिन। बहुत बेर होगे। सेन्दूरा कट खाये परे रिहीस। अचानक ओला का सूझिस। करूआ बाबा के गर म लिपट गिस। करू आ बाबा के हाथ चूंदी ले पीठ म पहुंच गिस। सेन्दूरा बउरा गीस। भादो के महिना म अरपा नदिया कस मर्यादाहीन हो गइस छिन भर म। करूआ बाबा शंात अउ हंसत बदन सेन्दूरा ल पोटार लीहिस अउ शुरू होगे महारास। कतका बेरा निकरगे के कुछू गम नई मिलिस। सेन्दूरा थक गइस, लस पड़गे। करूआ बाबा के ओठ म वइसनेच हंसी। करूआ बाबा के बांह ले बाहिर आ गइस सेन्दूरा दाई। चरन ल छू के पांव परिस अउ कहिस - गुरू माफी देहू, मंय परीक्षा म हारगेंव। होश नइ खोइस करूआ बाबा। चरम बिंदू म घलाव महामाया के लीला ल देखत रिहीस। तभे ले गुनी म अपन गुरू के परीक्षा अइसनेच लेथय। जबरदस्त मोटियारी टुरी ल कथन - देख ये गुरू होश म रहय तब जानबे ये हर सत ल जाने हे ....। समझे भांचा, मोर कहे के भाव ल ... मोर ददा कहिस - हां जी, तंय कहत सिरतोन हस फेर मन म परतित नई आवय। हमूं तो अजमाये हन। वो बेरा बड़े - बड़े मन के होश उड़ जाथे।- ये बजार के चना मुर्रा थोरे ये भांचा जेन ल कोनो बिसा के खा ले। बहुत कठिन हे, तभे तो ऐकर महिमा हे गा। का करूआ बाबा के गोठ सच नोहय भांचा जउन कथे - हर घड़ी होश म रहव। जागे रहव। खात - पीयत, उठत - बइठत, जागत - सोवत, इहां तक के अपन सुआरी संग सोवत समे घलोक। इही मतलब ये गुरू बचन कर सत करि जान के। ऐकर बदला म गुरू कुछू नइ लेवय। गुरू परसा के पान म भोजन करथय। मुखारी करथे तेकर बर दतवन। ऊनला कुछ चाही नइ, सब कुछ तो परमातमा दे हे।घोष बबा के घर म कोनो नई रहिगे। एक झन बेटी तेन ससुराल चले गेहे। सुआरी पउर साल गुजर गइस। तभो ले घोष बबा अपन धुन म मगन मोर ददा ल कथे - थोरक लकड़ी चाही भांचा, आज भात रांधे बर लकरी नइये गा। मय थोरक लकरी बिन लेथवं फेर गोठियाहौ। मोर ददा किहिस - बइठ जी, मंय एक बोझा लकरी बंधवा देथौ।
घोष बबा कहिस - गांव - गांव मं अखरा रहे गा जिहां साधना होत रिहीस, धियान के साधना। १२ परकार के मंत्र अउ १२ परकार के यंत्र। हमर पारा के भितिहा म देखे होहौ भांचा तिकोनहा पुतरी ओहिच ह करूआ बाबा के बताये यंत्र ये गा। रोज रात के मनखे अखरा म जूरै। सित बाबा के बताये रद्दा म रेंगय अउ जिनदगानी ल धन्य करय। ऐकरे बर तो ऐला छत्तीसगढ़ कथे गा। इहां के मनखे जिते जियत सरग के सुख पावत रिहिन। अब के लइकन काहे ल पतियाही। नई अब तो रामायन म कथे - ' नित प्रति लाभ लोभ अधिकाई,' होगे हे।
घोष बबा बर लकरी आगे। बबा ओला मुड़ म बोहिस अउ चलदीस। मंय ओला जावत देखत रहिगेंव। एक - एक पग अइसे रखत रहिस जना गिन - गिन के रखत हे। मंय सोचे लगव - कतका सरल साधना हे, छत्तीसगढ़ के पर आज के जुग बर कतका कठिन हे ये सरलता।
मुठा भर दतवन, मोरी भर पान।
गुरू बचन ल सत करि जान॥


text:
बादर के चन्देनी मन मइला गे रिहिन। जुम्मन घर के मुरगा ह बांग देत रहय। मोंगरा ह लकर धकर घर के संकरी ल देके मंगलू के घर कोती रेंगे ल धरिस त देखिस फिरन्ता ल हाथ मां बेड़ी डारे, दू झिन पुलुस वाला संकरी ल धरे हावंय। मोंगरा ह पीट लिस अपन मूंड़ी ल फेर कठवा के बनगे, ओखर मुख ले नइ भाखा फूटे अउ नही आंसू बरसे। आंखी ल उघरा नइ रखे सकिस, गदोरी ल मंडा लिस आंखी उप्पर।
बाई हमन तोर घर के खाना तलासी बर आय हवन। रतिहा फिरन्ता दारू बेचेके जुरुम मां धरागे हावय।
तुमन खाना तलासी लेहू ? कहां ले ले आनिस दारु ?
पुलुस वाला घर मां नींग के खाना तलासी लेन लगिन। घर के कोनों कोनहा हा नइच बांचिस उन्खर तलासी ले। फेर मिलिस कुछु नइ। मोंगरा माटी के पुतरी असन खड़े रिहिस। ओखर मूंड़ी ह किंजरत रहय। ओह जानय के पुलिस के गोड़ ह घर मं परगे, ये बने नोहे। दिन ह टेड़गा होवत हवय। हमर मन के इज्जत ल बचा दे गा भगवान। हमर इही गांव मां कतेक मान रहय। फेर दिन ह कुकुर गत कर दिस।
पुलुस वाला मन तलासी लेके रेंग दिन। फिरन्ता ह मूंड़ी ल निहुराय चल दिस, उन्कर पाछू पाछू।
सुरुज देवता ह बने चमचमात रिहिस। दुआरी के संकरी खुल्ला रिहिस। अउ मोंगरा ह अपन करम मां हाथ धरे बइठे रहय। ओह दुख मं भुलागे रहंय। ओतके बेर मंगलू ह हांफत हांफत मोंगरा के आगू मां आके ठाढ़ होगे। मोंगरा ह जइसने मंगलू ल देखिस चिचिया के रो डारिस। काय होगे भइया! मोर करम छड़ही के काय गत होवत जात हे।
रो झिन ओ मोंगरा दिन ह सब्बे आथे अउ रेंग देथे। हमन ला त भोगना हे, त डर्राव काबर।
तोला मालूम हवै, उनला पुलुस वाला धर के लाने रिहिन। घर के खाना तलासी लेइन हें। मोर आंखी ह फूट जातिस भइया, मेंह उनला अइसन दसा मां देखतेंव त निहीं।
काय करबे ओ नोनी । हमर करम ह फुटहा, भगवान ह गढ़िस हे। फिरन्ता ल जेहेल झिन होवय कइके हमला उकील लगाना भाग हे। थोरको रुपिया होवय त लान।
तें भोकवा होगे हस गा। में एक कउड़ी नइ देवंव। सरकार के दुसमन ल कइसे मदत देबे। तैं नइ जानस दारू के संग मां उनला पुलुस ह धरे हवय। अंगरा ल खाही त आगी जरुरेच उछरही। उकील लगाय के काम नइये। पाप केफल भोगना परही।
मंगलू ह मोंगरा के गोठ ल सुनके सन्न खागे। काटे त खून निहिं। ओह नइ जानत रहय के मोंगरा ह जम्मो गोठ ल जानत हवै। थोरुक रुक के मंगलू ह किहिस – बेरा ल झिन गवां ओ मोंगरा। झटकुन लान रुपिया। नइ त ओला जेहेल होइच जाही। में त कंगला होगेंव, मोर बस के त बात नइये।
मोंगरा ह तमतमा के किहिस – में नइ देवंव रुपिया। करनी के फल त मिलही। वो अपन होवय के आन।
मंगलू ह गजब बेर ले मोंगरा ल समझाइस। फेर मोंगरा ह नइच मानिस। मंगलू ह हार खाके रेंग दिस।
घाम ह भितिहा ले उतर के अंगना मं लोटत रहय। उहिंच्चे बाम्हन चिरइ ह फुदकत रहय। फेर मोंगरा के मन ह दहकत रहय। ओह आज अपन बस मां नइ रिहिस।
बेर ह बूड़त रहय। सूरज देउता दुनिया के सुख दुख के खबर लेके भगवान ल बताय ल उत्ता धुर्रा रेंग दिस। दिन ह बुड़गे।


text:
लोककथा :असली गहना
राजा रावन खिसिया के कथे अरे मूरख जेकर महल में देवता दिगपाल मन पानी भरथे, गोबर-कचरा डारथे तेला तेहा ‘कर’ मांगथस तोला लाज नई लागे! तब परजा ह विनती करथे आप मन मोर संग समुंदर तीर चलो, रावन ल डर तो रहय नहीं खिसिया के चल दिस। परजा ह लंका में जइसे चार ठन दरवाजा हे तइसन दरवाजा अउ हुबहु बालू में लंका बना दिस। अउ कथे अइसने हावे न लंका ह! रावन खुस होगे। कथे तैं तों बढ़िया कारीगर हावस जी। परजा कथे रावन धियान देके देख। रावन हंसे लगीस। ऐती बालू के एक हिस्सा गिरीस, उती लंका के एक हिस्सा बिखरगे।
एक झन चकववेन नाम के राजा रीहिस बड़ धरमात्मा रीहिस। राजा अउ रानी दुनो परानी खेती-बारी करे, खेती ले जतिक अनाज होय ओतकी म अपन गुजर बसर करें। राज्य के धन ल अपन काम म नई ले। परजा ले जोन कर मिले ओला परजा में खरचा कर दे। राजा रीहिस तब ले एक साधारन मोटा कपड़ा पहिरे अउ भोजन घलो साधारन करे।
एक दिन नगर में एक उत्सव होइस नगर भर के महिला मन रानी के पहिनावा ल देख के दंग रहिगे अउ रानी ल पूछिस! रानी दाई हमन बढ़िया-बढ़िया रेशमी कपड़ा पहिरे हावन अउ सोन- चांदी, हीरा-मोती पहिरे हन आप मन मालकिन हो अउ आरूग निचट कपड़ा पहिरे हो? रानी ल उंखर बात लग गे। रातकुन राजा ल कहिथे राजा साहब आज उत्सव में मोर गइंज बेइज्जती होइस। राजा कथे का होगे? रानी अपन दुखड़ा सुनइस कथे, हमर नगर के नारी मन बढ़िया-बढ़िया कपड़ा अउ गहना गुठा पहिरे रहिस अउ मेहा? राजा कथे रानी हमन खेती-बारी करके जीवनयापन करथन। जतिक पैदावार होथे ओतकी म जीथन जादा -जादा पैदावार होय नहीं त का करबो। तब ले तेंहा संसो झन कर गहना के बेवस्था कर देहूं। दुसर दिन राजा चकववेन ह अपन परजा ल कहिथे। जा लंकापति रावन ल ‘कर’ मांग के लाबे।
परजा ह रावन कर पहुंचथे। रावन पूछथे कइसे आय हस बे? परजा कहिथे, महाराज! चकववेन ह कर ले बर पठोय हे! रावन जोर से हांसथे अउ कहिथे देखो आज घलो संसार म मूरख आदमी जीयत हावे। जेन ह रावन ले कर मांगत हावे। ओखर मति मारे गेहे। कोई रावन ह कर दीही? परजा कहिथे आप ल कर दे बर परही। रावन धकिया के ओला खेद देथे अउ कथे तोर हिम्मत कइसे होइस रे मूरख?
रातकुन रावन ह मंदोदरी ल बताथे। आज मूरख चकववेन ह एक आदमी भेजे रीहिस। कर रूप म सोना-चांदी मांगे बर! मंदोदरी कथे कर देस के नहीं। रावन कथे तहूं ह आरूग पगली हस मोर महिमा जानथस की नहीं? मेहा रावन हरो। रावन कभु कर देथे? मंदोदरी कथे महाराज आप किरपा करके कर दे देव नहीं ते बात बिगड़ जाही मंदोदरी राजा चकववेन के परभाव ल जानत रीहिस। काबर के ओहा गियानी अउ पतिव्रता रीहिस। पतिव्रता के परभाव ले अतिक जानत रीहिस जतिक रावन नई जाने। बडे बिहनिया रावन ह उठ के कहूं जावत रीहिस। तब मंदोदरी ह रावन ल कहिथे महाराज तनिक ठहरो मेंहा आप मन ल तमासा देखाहूं। मंदोदरी ह रोज कबूतर मन ल दाना खवावे। दाना डारिस तहन कबूतर मन दाना खाए बर भिडत रीहिस तइसने म मंदोदरी ह कथे एको ठन दाना ल तुमन खाहू ते महाराजा धिराज रावन के किरिया हे। ओकर बात के कबूतर मन ल कोनो परभाव नई होइस अउ जेंव के तेंव खावत रीहिस। मंदोदरी कथे देखे महराज! आपके नाम के ये मन ल कोनो डर भाव नई हे। देखेव आपके परभाव?
रावन कथे ते पगली हस! ये चिरई-चिरगुन मन का जानही कि रावन कोन आय। मंदोदरी कथे अब देख महराज चकववेन के किरिया! मंदोदरी किहिस तहन जम्मो कबूतर मन दाना खाय बर छोड़ दिस। बस एक ठन कबूतर जेहा दूसर जगह ले आए रिहिस तेहा खा परीस। खाते भार ओकर मुड़ी ह शरीर ले अलग होगे। रावन कथे येमा कोनो जादू हे! मे नई मानो कहिके चल दीस। राजा रावन अपन दरबार म जाके बइठे रहय तइसने म राजा चकववेन के आदमी आके कथे रातकुन आप मन बिचार करे हो कि नहीं राजा रावन।
राजा रावन खिसिया के कथे अरे मूरख जेकर महल में देवता दिगपाल मन पानी भरथे, गोबर-कचरा डारथे तेला तेहा कर मांगथस तोला लाज नई लागे! तब परजा ह विनती करथे आप मन मोर संग समुंदर तीर चलो, रावन ल डर तो रहय नहीं खिसिया के चल दिस, परजा ह लंका में जइसे चार ठन दरवाजा हे तइसन दरवाजा अउ हुबहु बालू में लंका बना दिस। अउ कथे अइसने हावे न लंका ह! रावन खुस होगे। कथे तैं तों बढ़िया कारीगर हावस जी। परजा कथे रावन धियान देके देख महराज चकववेन के किरिया कहिके एक ठन दरवाजा ल हाथ में गिरा दिस। देख के रावन हांसे लगीस। ये डिहन बालू के एक हिसा गिरीस तहन सही के लंका के एक हिसा बिखरगे। अब कथे कर देवत हस की नही। रावन कांपगे ओहा चकववेन के परभाव ल जान डरीस। कथे तोला कर रूप म जतीक सोना-चांदी लेगना है ले जा। कर ले के परजा ह राजा चकववेन ल दे दीस। राजा ह रानी ल दे दीस। रानी समझ नई सकीस की रावन जइसे महाप्रतापी राजा ह कर करइसे दे दीस। जम्मो बात ल परजा बताइस तब रानी जानीस अउ मने मन कहत हे असली गहना मोर पति हे। गहना के सोभा पति के राहत ले हे। पति नई हे तब ये गहना के का मोल। राजा चकववेन के परभाव ले रावन जइसे महाप्रतापी कांपगे तब ये गहना के का मोल। रानी जम्मो गहना रावन कर भेज दीस अउ खबर भेज दीस के राजा चकववेन ले बढ़ के ये गहना के कोई मोल नई हे। असली गहना मोर राजा हे।
शेखचंद मेरिया
चरभंठिया


text:
फागुन तिहार ह आगे। गांव मं एसो के साल बने धान होइस। जेकर ले जम्मो किसान मन के मन मं उच्छाह हमागे रहय। मंगलू ह बिहिनिया ले रइपुर जाय बर निकरिस। रइपुर के अघवार मां ठेठवार टुरा मन गाय गोरु ल चरावत रहंय। एक झिन बांस बजावय त दूसर ह फागुन तिहार के गीत गावय। गिद सुने बर मंगलू ह एक आमा के रुख नीचू ठाड़ होगे।
काकर बर धोरे लाली गुलाली
गावौं गीद गोहार
सुनतो झिन जा मोर भउजी
आगे फागुन तिहार
होरी जरत हे मोर चोला मां।
आंखी छुटथे पिचकारी
कइसे करके मन मढ़ाहुं
अन्तर करथे किलकारी
भइगे टार, झन बांध मोंटरा
तो झन तेंहा तियार
किसिम किसिम के सब्बे जेवनार बनाही
सांटी पहिरे नवा कुरता
तेंह भुलाबे मइके के मया मां
कौन करही मोर सुरता
तोरे मन भरही माई के मया
हो ही तोरे दुलार
उत्ती के लाली जरौही बिहनियां
रतिहा चंदा हा बिजराही
काखर अंचरा मां आंसू पोछके
थकहा मन हा सुरताही
आंसू गिरही देखके कखरो
लुगरा लाली किनार
सुनतौ झन जा मोर भउजी
आगे फागुन तिहार
मंगलू ल गीद सुनके जुन्ना दिन के सुरता ह आंखी मां झूलगे। तब अउ अब समझे नइ सकिस। आंखी ह डबडबा गे।
फेर केतकी के मन ह कहय, मोंगरा मोटियारी होगे। ओखर साथ के टुरी मन के गोदी ह भरा गे, फेर मोंगरा बिन बिहाव के बइठे हे। जात सगा वाला हमर चोंगी माखुर बंद कर दिन। फेर हमर मोंगरा के बिहाव ला का खाके करही। फटर फटर एती ले ओती किंजरत रइथे, पेट भरे के आसरा नइये, अइसे मं बहिनी के बिहाव काय करही। ओतके बेर मंगलू ह आगे त केतकी ह अपन मन के जम्मो गोठ ल कहि डारिस।
मंगलू हू केतकी के गोठ ल सुनके कुछु गुनिस – फेर रेंग दिस रामधन मेंर, अउ किहिस – भइया रामधन थोरक रुपिया के मदत कर देते। सोचथों के होली उप्पर मोंगरा के बिहाव ले फुरसत पालेवंव। अलकरहा दिन त चलबे करत हे। फेर जमाना ह बिगर गे हावय। मंगनी-जचनी करे के बेर मनखे ह अगुवा के रुपिया पइसा मांगथें। फेर तैं ह घला कहे रहे के मोंगरा के बिहाव मां मदत करहूं।
रामधन ह अनसुनउक असन मंगलू के गोठ ल सुनत रहय, ओह किहिस – सुनले ग मंगलू, तीन सौ रुपिया त नगदी तोर उप्पर चढ़े हवय। ओखर उप्पर कंता, तोर मकान ह त गिरवी हवय ओखर उप्पर रुपिया नइ देय संकवं। मंगलू के मन के बात ह मने मां रहिगे। ओहा मरहा असन भाखा मं किहिस – रामधन गौंटिया, मेंह त जीयत मरे असन हो गेंव।एक ठिन घर रिहिस - ओखरे ले मोंगरा के बिहाव के आसरा रिहिस। उहू मां तैं दुरकावत हवस। भगवान ह कंगला ल मउत घला नइ देवय। उनला काबर जिनगी देथे ? मंगलू ह मन मार के घर कोती रेंग दिस।
मंगलू ह केतकी ले जम्मो गोठ ल किहिस, उहू ह रोके रहिगे।
धुकधुकी ह जिनगी के संगी आय अउ ओखर ले निकेर भाखा ल गीत कइथें। किसिम किसिम के चाल ले मनखे ह अपन जीयइ के रद्दा बनाथे। कइसनों करके अपन पेट ल पोसथे। ये ह त दुनिया के कहनी आय। फेर उहां बने हे त बिगरे घला हे। जिहां पाप हे, त पुन्न घला रइथे। जुन्ना पोथी मन मं नेकी अउ बद के बखान मिलथे, जेकर ले कोनों ये झिन कहयं के नेकीच रिहिस के बदे बद। फिरन्ता ले पारा के मनखे बड़ नाराज रहंय काबर के ओहा चोरी ले गांजा अफीम के बेचे के धन्धा करै। फेर मंगलू ह अपन धरम ईमान मं रहय। फेर ये मन ओखरो हिन्ता करै। ये चाल रहय ए गांव के। पइसा वाला के संगी पइसा वाला रहय, कंगला निहीं। फिरन्ता ह बने लील लगे ओन्हा पहिरे। गर मं सोन के सकरी अउ पान ल त दिन भर मुंह मं बोजे रहय। कभू कभू चोंगी त कभू कभू सिगरेट के कश मारै। दाई ददा ह मर हरगे रहय। अकेल्ला गोल्लर असन छटारा मार मार के मंजा के जिनगी बितावत रहय। गांव के मन काय कइथें ओह कोदक नइ समझय।
थोर दिन ले फिरन्ता उप्पर मंगलू के आंखी ह थमगे रहय। भेंट होवय त गजब बेर दूनों झन गोठियात रहंय। एक दिन मंगलू ह घुमा फिरा के ही बद के धन्धा के मंद मं पूछिस। फिरन्ता ह मंगलू के मन के बात ल समझगे।
ये ठउका आय के फिरन्ता ह आज ले अपन बीते दिन के बात ल कोनों ले नइ केहे रिहिस। फेर मंगलू ह ओखर संगवारी बनगे रहय। ओहर किहिस – भइया मंगलू तैं नइ जानस गा। हमर घर गजब धन दोगानी रिहिस। एक बेर हमर गांव मां डाका परिस। ओमा मोरदाई ददा के कतल होगे। ओ बखत मेंह दस बच्छर के रहेंव। में अपन जीव ल बचाय बर निकर भागेंव। तबले इहें आके बस गेंव। रइपुर मं जब कोनो नउकरी नइ मिलिस त ये दोखहा धन्धा ल निमेर लेंव। अब त निच्चट रमगे हावंव, ए नकटा धन्धा मं।
मंगलू ह समझगे के फिरन्ता ह घला टेम अउ के सगा मन के हुदकारे ले ये सरकार के विरोधी धन्धा ल करत हे। ओखर दुख मं त कोनों संगी नइ बनिन अउ कइथें के चोरहा हे। हमर राज के दुसमन आय।
समें के बूता, रेंगना। रात अउ दिन जुन्ना नवा होत चल दिन। फेर पानी के दिन ह आगे। मोंगरा के बड़ चिन्ता रहय। मंगलू ला। एक दिन फिरन्ता ले बात करिस। फिरन्ता ह राजी नइ होवत रहय। अकेल्ला रहय के ओला टकर परगे रहय। फेर मंगलू के गोठ मां मोहागे फिरन्ता। मन मं तै कर लिस घर बसाय के।
मंगलू ह केतकी ले फिरन्ता के बिसे मां गोठ निकारिस।
मोला त ए दुख के बेरा मां उही संगी दिखत हे।
फेर मोर मन ह नइच मानय, फिरन्ता संग मोंगरा के कइसे निबही।
त में कइसे करौं, मोटियारी टुरी ल घर मां बइठारे रखे ह बने नइये।
मोर मन ह त... । फेर तोर बहिनी ये तैं बनेच करबे।
मेंह त पक्का करले हवंव के फिरन्ता संग बिहाव करे ले मोंगरा ल सुख नइ मिलही त दुख घला नइ मिलय।
‘भितिहा के कान, गांव भर मं सोर परगे’ मंगलू ह फिरन्ता संग अपन बहिनी मोंगरा के बिहाव करत हवय। ए गपड़-सपड़ सेंतुक हंवै। सुनउक मां एहू आय हवय के फिरन्ता ह बिन लेनी देनी के बिहाव करत हवय। कोनो कहयं फिरन्ता ह मंगलू के बेरा कुबेरा मदत करही कइके जबान घला हार दे हे। जतेक मुंहू उतके आनीबानी के गोठ होवत रहय।


text:
वेलनटाइन अकारथ मनावत हव
उम्मर असन उम्मर नही अउ “लब” फरमावत हव
बगइचा कोनटा म मुड़ी जोरे आशिकी गोठियावत हव
अरे कुछ तो फिकर करव दाई- ददा के मरजाद के
काबर बिदेशी बेलेंटाइन ला अकारथ मनावत हव
चार दिन पाछु ले मौसम बनावत हव
कोनो लाली गुलाब,कोनो आनी-बानी गिफ्ट बिसावत हव
मोबाइल-व्हाट्सप के जमाना में छिन नइ लगत हे
कोन मेर मिलना हे ते ठउर ल बतावत हव
मुहु-कान बांधे टुरा-टुरी लॉन्ग डराइव म जावत हव
दाई-ददा ल फोन करके एस्टरा किलास बतावत हव
पंदरहि होगे कापी-किताब ल अलमारी म धराय
का बिलवा ,का गोरिया जम्मो मोहब्बत ल इझरावत हव
छत्तीसगड़ही संसकिरति के मरम ल जानव
बिदेशी काजर म छत्तीसगढ़िया हो झन कजरावव
नवा भारत के तुही मनहा तो ताकत आवव
संस्कारी हीरा बनव , जुच्छा कांच बनके झन चिकमिकावव|
कवि सुनिल शर्मा
थान खमरिया,जिला-बेमेतरा(छ.ग.)
7828927284
9755554470


text:
आज मोला अपन शिकार खेले के चाल बर अड़बड़ रिस लागत रिहिस। शिकार खोजे बर मोला सुरता नई ये, कौन दोखहा के मुँह ला देख के निकरे रहेंव। एखर ले आगू में हर अऊ कतकोन घांव शिकार खेले बर रूप-नगर के जंगल म आय रहेंव, फेर आज पहिली घांव हैरना ला कुदावत-कुदावत रद्दा ला भुला गेंव। दिन भर रद्दा ला खोजत रहेंव तबले रद्दा नईज पायेंव। तब हार खाके एक ठन रुख के छैंहा म बैठ गेंव।
जस-तस सांझ होत जाय मोर धुकधुकी बाढ़ते जाय। में डगर खोजत-खोजत हार खा गेंव। रथिया के अंधियार बाढ़त गईस, ओखर संगेसंग मोर मन म घलोक अंधियार लागे लगीस। हे भगवान। अब जौन होही तौन होही देखे जाही कहिके रुख ऊपर चढ़ गेंव। दिन भर के चरचरावत घाम के मारे मुरुकान करिया गेय रिहिस। देह तीप गेय रिहिस, मोला लागत रिहिस के जर चढ़ा लेय हावय। रुख ऊपर मोला पियास लागे लगीस फेर रुखा खाले उतरई घलोक हर एक ठिक डर के बुता रिहिस, अऊ पियास के मारे जी अबक-तबक होत रहीस। में विचारेंव के मरना तो हई हे फेर पानी के पियास में मरई मोर असन जुन्ना शिकारी बर लाज के गोठ आय। मेंहर पानी केसोर लगाय लगेंव।
अइसने बखत में सुर्रा चलीस। सुर्रा में रुख के गिरे पान पतई ह एती ले वोती उड़ाय लागीस। उखर उड़ावब के सोर हर अड़बड़ जोर से होईस जेमा मेंहर चमक गेंव। अऊ उही मेर के बड़े जान पथरा के ओधा म लुका गेंव। पान के खुट-खुट खार हे भगवान। आज रात भर मोला बचा ले। उहुं आज भगवान मोर नई सुनय।
पियास म जीव तलफला गे रीहिस। जीव के मोहला छोड़ के आघू कोती चलेंव। हुदुक ले हांसे के अऊ फुसुर-फुसुर गोठीयाय के सोर मिलीस। में चिचियांव। मोर हांथ के बंदूक हर नई जानव केती गिरीस अउ महुं भड़ाक ले भुइयां म गिर पड़ेंव। मोला सुरता नई रहीस के कब ले बिहिनिया होगे। मेंह उठेंव, ऐती ओती चकचकाय असन देखेंव। ऊहां जौन कुचु देखेंव उही हर मोर बर भगवान के देनगी बनगे।
ओहर आय एक ठिन मंदिर। ओला देखे ले लगिस के ओहर चंदा के अंजोर आय। मंदिर ला देखे ले लागिस के ओहर हाले के बने आय। मोर मन म मंदिर ला देख के आनंद होइस के अबउहां के पुजेरी हर रद्दा ला जरूर बता देही अऊ मोर मदत हो जाही।
मेहर ठाड़ होयेंव अऊ मंदिर के सिंग दुवारी मेर गेंव। जिहां सादा पथरा म करिया अक्षर म सुघर बनाय चरकोनिया पचरा देखेंव। लकठा म जाके पढ़ेंव। ओमा लिखाय रहिस “भौजी के मंदिर”। में कांही नई समझे सकेंव। वचारेंव के मंदिर के गोठ पुजेरी मेर ले जान सकहूं।
मंदिर के ओर छोर ला खोज डारेंव फेर पुजेरी के दरसन नई होईस त हार खाके मूर्ति पधराय रीहिस तौन ठोर म गयेंव। उहों कोनो पुजेरी नहीं रीहिस। मोला मंदिर ल सफ्फा सुथरा देख के अकचकासी लागीस के उहां कोनो मनसे नई राहंय अऊ एहर अतेक सफा कइसे हावय। मन म विचारेंव के जंगल के मंद म हावय तौन पाय के कोनो पुजेरी नइये।
मोर मन के बात मने म रीहिस के मोरधियान हर ओमेर राखे दिया म गईस। मोला अपन आंखी ऊपर विसवास नई होइस, फेर अविसवास करइ घलोक हर नई फबत रहिस काबर के दिया आघू में माढ़े रहिस हे अऊ कोनो अभीच्चे बुताय हावय तैसना धिंगया निकरत रीहिस। में हर ऐसना अचरज के बुता ला जादा बेर नई देखे सकेंव अऊ मंदिर के बाहिर निकल आयेंव।
बाहिर आये ले मोला रथिया के किस्सा धियान आईस वो हांसना, फुसुर-फुसुर गोठियाना अऊ फेर ये दिया। मोर रुंवा ठाड़ होगे अऊ पल्ला छोड़ा के भागे लागेंव। थोरकेच दुरिया भागे पाय रहेंव के पीछू कोती ले कोनो चिचियाइस – “ठाड़ हो तो बाबू” – “ए बाबू”। ओखर चिचियाइस ल सुनते मोला भरोसा होगे के कोनो तो मोर पीछू पर गेय हावय। मेंहर उहां के अटपट किस्सा के मारे पहिलीच ले डरा गेय रहेंव फेर पीछू कोती के हांक परइ ल सुन के रेहे-सहे तुध ला बिसरा डारेंव। मोला चक्कर असन आय लागिस अऊ फेर का होइस तेखर मोला कुछु सुध नईये।
मोर आंखी उघरिस तब मेंहर देखेंव मोला घेरे दु चार-जदिन गवंइहा मन बइठे हांवय। लकठा में बेठे मंडल ला पूछेंव – मंडल मेंहर केती हांवव ? तुम कोन आव अऊ मेंहर इहां कइसे आगेंव। वो मंडल ह किहिस – बैया तोला काल ओ कटकटावट जंगल कोती जावत देख के हमन जान डारेन के तेंहर कोनो शिकारी आस। फेर तेंहर जानत नई अस के आज ले कोनो ए जंगल में जाके जियतनइ लहुटे पांय। इहीला गुन के मेंहर तोला हांका पारेंव। फेर तेंहर ठाड़ होय के छांड़ अड़ड़ जोर से भागे लागेय। मेंहर भागत देखेंव तब ठाड़ होगेंव। थोकन भागेव अऊ गिर गेव। मोरह तुंहर तीर के जात ले तुमन सुध-बुध ला गंवा डारे रहेव। तहां ले मेंहर तुमनला इहां ले आनेंव। मेंहर इही गांव कुवरापुर के गौटियां आंव।
अपन चिन्हारी बता लिस तहां ले गौटियां हर मोर चिन्ह पहिचान पूछीस। महूं हर अपन चिन्हारी ल बतायेंव। मेंहर हक्का-बक्का रहि गेंव ओखर बताय ऊपर के मेंहर सहर ले पन्दरा कोस धुरिया आ गेय रहेंव। का मेंहर रथिया भर रेंगतेच रहेंव ?
गौटियां हर थोकन रहि के सहर पहुंचा देहूं किहिस अऊ बाहिर चल देइस। रथिया लथकेंच रहेंव, मोला नींद आय लागीस अऊ थोकन बेरा में सुत गेंव। थोरके बेरा में मोर नींद झकना के उचट गे। मोला सपना घलौक ओ पथरा में लिखाय “भौजी के मंदिर” हर जगा देइस। मेंहर चमक गेंव। मोला रथिया के जम्मो चीज हर जस के तस दिखे लागीस। वोहर हांसीस अऊ फुसफुसाइस “भौजी के मंदिर” अइसे त मेंहर जम्मो गोठ ला भुला जातेंव। कहि के विचारत रहेंव फेर ओ चरकोनिया सादा पथरा म लिखाय – “भौजी के मंदिर” हर मोर धियान ला रहि-रहि के अपनेच कोती लेग जाय। वो कोन “भौजी के मंदिर” आय। मोला ओहर सच्चा पिरीत के सुते चिन्हा असन लागत रीहिस। का मोला ओखर बिसे में कुचु जाने बर मिलही। फेर काखर मेर, हहो ठउका आय, गौटियां, मेंहर रेंग परेंव चौपार कोती।
मोला आवत देख के गौटियां हर ठाड़ होगे। अपन सौंजिया ला माचा लाने बर कीहिस। मेंहर मचिया ऊपर बइठ गयेंव। थोकन बेरा ले चुप्पे चुप बइठे रहेंव, फेर मोला त मंदिर के बिसे में जाने के सोंच राहय। मेंहर गौटियां मेर पूछेंव – कस गा बबा! एक बात तोर मेर पूछतेंव, का तेंहर सच बात ला बताय सकबे ? ओहर मोर कोती अकचकाय असन मुंहू ला बना लिस अऊ देखीस अऊ केहिस – बाबू जानत होहूं तब काबर नई बताहंव, का बात आय गोठिया न गा। मेंहर केहेंव – बबा ओ मंदिर...।
मोर गोठ नई पूरन पाइस अऊ ओहर कहि डारिस। उही दुलरवा के “भौजी के मंदिर” जौन हर जंगल के मंद मा इहां ले एक धाप म आज ले अम्मर होके ठाड़े हावय। मेंहर ओ मंदिर के आदि अंत सबौ ल जानत हावंव। इही आंखी में ओ हांसत खेलत खात घर ला बरबाद होवत देखे हावंव। ये मन हर ओ घर के बाहिर भीतरी सबो के गोठ ला अपन मेर सकेल राखे हावय जेमा के भुला झन जाय। दुलरवा अऊ डेरहा दुनों इही गांव म जनम लेय रिहिन। इहें फरीन अऊ इहें मेटागे। दुलरवा हर मोला अड़बड़ चाहय। ओखर सुरता हर आज ले मन ला रोनहुत कर देथे। ओखर सुर्री आदत (भाउकता) हर ओखर जिंदगी आय। ओहर ओला अपन मरत ले नई छांडिस। ये “भौजी के मंदिर” हर उही करमछड़हा के चिन्हा आय। ओला बखत हर चिन्हीस। तभे तो ओहर ए राच्छसी जनगी ले भगा गे। बबा अतक कहि तो डारिस फेर ओखर टोंटा हर भरभरा गे। आंखी मं आंसू डबडबा गे। ओहर आंसू ल रोके को कोसीस करिस अऊ कहिस, मोला सुरता हावय दुलरवा के जीयत ले का का गोठ होइस। मेंहर अपन के बात ल नई बताय सकत रहेंव झटके जान डारते अइसे लागत राहय तेला अड़बड़ उदिम करके ओला दबखत सबखत कहेंव – बबा, बता न गा दुलरवा कौन आय। बबा हर मोर कोती डबडबाय आंखी म देखीस। खखारखुखुर लीस अऊ केहे बर सुरु करिस...।
आज ले पच्चीस बच्छर आघू ए गांव हर मंदिर तीर ले रिहीस। जउन मेर आज मंदिर हावय तौने मेर एक ठन छोट कन दूमंजिल के घर रहिस। उहें दुलरवा के ददा गोपी बाबू हर राहय। छोट कर परवार रिहिस उन्खर, दू झिन बेटा अऊ एक झिन बेटी। ओमन अपन नानेचकुन परवार म आनंद राहंय।
मामूली खात-पीयत घर के होके घलोक ओहर पन बड़का बेटा डेरहा ला बी.ए. तक ले पढ़ाईस। डेरहा हर लकठा के मंदरसा में मास्टर हो गेय रिहिस। फेर दुलरवा के लैन हर दुसरेच रिहिस।
मोला बने सुरता हावय एक दिन मोला दुलरवा के ददा हर दुलरवा के आठ बरस के सब्बो किस्सा ला बताय रिहिस। दुलरना के जनम दिन में अड़बड़ खुसी मनाए रहीन। काबर के महाराज हर केहे रिहिस हे, अफसर बनही। घर के मनखे मन के आनंद के ठिकाना नई रहिस। डेरहा के जनम दिन म तो चना अऊ गुर बांटे रिहिन, दुलरना के जनम दिन म मिठाई बांटिन।
दुलरवा हर अपन जिंदगानी के 4-5 बच्छर त बड़ आनंद खुसी म काटीस। काबर के ओ समे वोहर ए मतलबा संनसार ला नई बूझए रिहिस। जिहां ले ओला थोर-थोर सनसार के सुध आईस उही दिन ले ओहर सनसार के नान-नान बात मन ला देख थथमथरा जाय। ओला अपन परवार ला छोड़ के भगा जाय के मन हो जाय।
मेंहर उन्खर लाटा फांदा गोठ ला नई समझे सकेंव अउ कहेंव – बाबा मेंहर त अभी ले तुलरवा के मन के गोठ ला नई समझे पायेंव। मोर ऊपर किरपा करके ओला झन लुका के राख। मोला वो लइका के सब्बो गोठ ला बतावव। आगू के किस्सा ला बता। ओहर किहिस, बने काहत हस बाबू महूंहर ओखर गोठ नई लुकावत अंव। तुमला सुना के मोर मन के बोझ हा हरू हो जाही। फेर कहे बर सुरु करीस।
दुलरवा के ददा गोपी बाबू हर दुलरवा ला अबड़ेच मया करय। ओहर काहय के भई दुलरवा मोर छोटे बेटा आय अऊ उही पाय के ओखर ऊपर मोर जादा मया हावय। फेर कहूं दुलरवा के चाल चलन हर बने रहितिस तो मय हर कइसनों मा घलोक अपन भाई मन मेर ले अलग होके गंवई म नई आय बर परतीस। मोला दुलरवा के संसो हावय, नई जानव कब ओखर सुध चढ़ही।
गोपीनाथ के गोठ ला सुनके मोला अबड़ेच दुख लागीस। मेंहर बिचारें लागेंव के दुलरववा म का औगुन हावय जेखर मारे गोपीनाथ बाबू ला अतेक संसो पर गेय हावय। मेंहर दुलरवा ला मका पाके समझाये के बिचारेंव।
दूसर दिन दुलरवा ला बलवायेंव। दुलरा महू ला अडबड़ मयारूक लागय। ओघर मन क ेबिचारब अऊ ओखर मउँह हर भगवान देनगी आय तैसन लागय। ओला देखके कोनों नई केरे सकतिन के ओखर म कांही औगुन होही, कका औगुन हो सकथे। मोर बलावा पाके ओहर आईस अउ कहिस – का बात ए कका। मेंहर कहेंव – दुलरवा गोपी हर आज तोर बिसे में कुछु बताइस हावय, मोला अबड़ेच पीरा होइस रे बाबू दुलरवा। तेंहर अपन बुढ़वा ददा ला काबर दुख देवत हावस रे ? का तोला ओ बुढ़वा ऊपर थोरको सोग नई लागय। दुलरवा रो डरीस। ओ किहिस – तेंहर मोर करमछड़हा जिन्दगानी के कांही गोठ नई जानत अस, न तो धियान गेहे। फेर जब तहुं हर मूंही ला दोस ललगावत हावंवतब मेंहर मोर बीते दिन के किस्सा ला बतावत हावंव। धियान देके सुन अऊ तिहीं हर फैसला कर के काखर दष आय।
दुलरवा हर अड़बड़ परवार के मनखे आय। दुलरवा जे दिन ले इसकूल जाए बर धरीस उही दिन ले ओखर मन हर मनटुटहा हो जाथे। ओहू हर अनफबीत गोठ के हो जाय ले।
दुलरवा हर इस्कूल लरे लउटे अऊ कका के दूकान म जाय तब उहें रोज बिलानागा एक पैसा ओला मिलय। फेर दुलरवा के कका के बेटा मन ला ऊंखर मन मांगे हिसाब म पैसा मिलय। दुलरवा के परवार के सब्बो खर्चा के भार कका जी ऊपर रहय। पहिली गोपीनाथ घलोक हर दुलरवा के खियाल नई करीस। कभू दुलरवा ला कांही जरूरी चीज लागय तब ओखर ददा हर ओला कका मन कोतीदेखा दय। दुलरवा ला अतका में खुसी नई होवय। गाबर गोपी बाबू हर भतीजा मन कोती जादा ध्यान देवय। अऊ ए हिसाब म दुलरवा के कका के बेटा मन ला दुहरी पैसा मिलय अऊ दुलरवा हर उंघनर मुँह देखत राहय। दुलरवा पहिली उंखर अइसना गोठ कोती जादा धियान नई देवय फेर जब उहु हर ए गोठ ला जाने समझे लगीस तब ओखरो मन मा इरसा के आगी धमके लागीस। तेखर फल ए होईस के एक दिन दुलरवा हर गोपी बाबू के खीसा ले चार आना चोरा लिस।
दुलरवा ला लागय जइसे कोनो ओला नई चाहंय। हो सकथे के एहर दुलरवा के नानपन होय। फेर एहर सिरतोन गोठ आय के लैका मन के नानपन के चाल ला बिन जाने समझे ऊंखर संग गलत ढंग ले बेवहार करेले फल हर खराबेच होथे।
दुलरवा के चाल हर रोज के रोज बिगड़तेच गईस। दुलरवा के मारे ऊहू ला जस अपजस के गोठ ला सहे बर परे लागीस। फेर दुलरवा महतारी के दुलरवा आय, अऊ ओहर अपन जीयत ले दुलरवा के बरोबर धियान राखीस।
जउन दुलरवा हर पहिली चार आना चोराय रिहीस तऊने दुलरवा के मन मा अब इरखा उऊ बलदा लेय के बिचार हर दिन-दिन जोर पकरे लागीस। अब ओहर ये करम म अऊ आगू बढ़गे। अब ओहर रुपया चोराय लगीस। दुलरवा हर अब घर वाला मन के बिचार मा भारी चोर होगे। सब्बो इही काहंय के अब एखर जिंदगानी अइसने कटही, एखर जीअई हर नई जीये के बरोबर आय।
मनखे हर कफू कखरो भागल ला पढ़े सकथे ? ओमन का जानत रिहिन के ओखरों दिन फिरही अऊ इही उजबक दुलरवा के सबे झिन मया करहीं। फेर ये बात हर सच आय के कोनों मनखे कतको खथराब होय, कोनो ओला बिचार के मारमार के सोज रद्दा देखाही तब ओ भूलाय मनखे घलोक हर अपने बर बने रद्दा निकालिच लिही। दुलरवा बिगड़िस कइसे- पियार के नइ पाये मा मन ला छोटे करके, नई तो ऊहू हर अपन रद्दा पहिली चले पा जातीस। ओला भुलवैया सब्बो रिहिन फेर रद्दा में लनइया कोनों नई रिहिन। सबो ला इही सन्सो राहय, ये अब का करे जाय। दुलरवा केददा के तब चेत चढ़िस जब बेचा हांथ ले निकल गेय रिहिस। कभू ओहर बिचारय के सायेद नानपन म अपन भरम लमझय अऊ मौका परे ले दुलरवा ला कड़ा ले कड़ा सजा देवय।
एक दिन दुलरवा ला घर ले निकाल दीन। महतारी ला माय लागीस ओहर चोरा के थोर बहुत रुपया ओखर मेर अरवाइस, अऊ कहवाइस के ओहर अपन ममा घर चल देवय।
दुलरवा अपन ममा के घर चल देईस। ओहा उहों जादा दिन नई रहे सकीस। दुलरवा परवार ल छोड़ के दुरिहा चल दीस तब ओखरो मन म अपन परवार के मया हर बाढ़िस अऊ ओहर जादा दिन अपन परवार ले दुरिहा नई रहे सकीस।
दुनिया मं जुग-जुग ले चले आवत अऊ कभू नई बिगड़ैया रिवाज आय के समय निकल जाय ले मनखे मन पछताथें। दुलरवा ला गेय थोरकेच दिन बीते पाय रिहिस, फेर दुलरवा के ददा ला अखरे लागीस। अतेक पान के ओहर खाय पीये बर छोड़ दिस। आखरी म दाई के बलाय ले दुलरवा फेर घर लहुट आइस। दुलरवा के घर म पांव देते कका गुसिया गे। ओहर कहिस के दुलरवा हर अब ए घर म नई रेहे सकय। गोपी बाबू ला अबड़ेच पीरा होइस अऊ ओमन इही गांव म आके, घर बवा के रेहे लगीन।
गोपीनाथ ला संझा बिहिनिया चारों पहर दुलरवा के सुरता लागे रहय, गुनय के का जानी आघू चलके येहर का करही ? फेर भगवान के मरजी, इहीच फिकर म गोपीनाथ हर सये संसार ले रेंग दीस। दुलरवा ला लागीस के ओखर बाप के मरे के कारन ऊही हर आय। ओखर अंतरआतमा हर ओला किहिस। ओहर मनेमन परतिग्या करिस के अब ओहर कभू चोरी नइ करय।


text:
खने ला न कोड़े ला, धरे ल खबोसा
एक साहार म एक झन आदमी राहाय। ओ कहिथे- भगवान हा सब झन ल अमीर बनाए हे,
भला मुहीच ल काबर गरीब बनईस होही? मैं ये बात के निरने कराहूं तभे बनहीं। अइसे कहिके ओ हा भगवान ला खोजत-खोजत ऐती-ओती, जंगल-झाड़ी डाहार ले जावत रहिथे। रसता म ओला एक ठक गाहबर (हुंडरा) भेंटथे। हुड़रा ह पुछथे- तैं लकर-लकर काहां जात हस जी कहिके। त ओ हा अपन सबो हाल ल बताथे। त हुंड़रा कहिथे- अरे, अइसने मोरो एक ठन बात हे गा, तैं जावत हस त मोरो निरने ला भगवान मेंरन पूछ के आबे।
आदमी कहिस- का होही पूछ देहूं, का बात ये तेन ला बता? त गाहबर कहिस- सरी जंगल के बघवा-भालू, अउ जम्मो जीनावर मन बने-बने जीनिस ल पेट भर खाथें। मोला ऊंखर छोड़न-छांड़न हाड़ा-गोड़ा हा मिलथे। अइसन भेदभाव मोर संग भगवान हा काबर करे हे?
‘एक ल माई अऊ एक ला मोसी’ ये बात के जुआप ल लानबे। आदमी सुन के कहिथे- ठीक हे कही देहूं। ले अब मैं जावत हौं, अइसे कहिके आदमी राहाय तौंन हा चल देथे। रेंगत-रेंगत थक जथे। पीयास म बियाकुल हो जथे। तब ओला एक ठन नान कीन डबरी मुहा तरिया दिखथे। ओ तरिया म बने उार-निरमल काजर बरोबर पानी रहिथे। बने पेटभर सांस मार के पानी पीथे अउ मुंह-कान ल धोथे। ओतके बेरा बीच तरिया ले एक ठन मछरी निकरथे अऊ ओ आदमी ल पूछथे- तैं काहां रहिथस भईया अउ काहां जावत हस? त आदमी ह अपन जम्मो हाल-चाल ल बताथे। त मछरी कहिथे- तैं बने करे भईया आ गेस ते, मोर एक ठन समसिया हावय, मैं सोंचते रेहेंव काखर करा ये सोर ल भगवान मेंरन पहुंचावव कहिके। त ओ आदमी ह कहिथें- का होही बहिनी तोरो संदेस ल कहि देहूं, काये तेन ल बता जल्दी से।
त मछरी अपन समसिया ला बताथे- मोर पेट हा रात दिन मोठ-मोठ लागथे, मैं पीरा के मारे बाय बियाकुल रहिथों, ये दु:ख ल कतको झन ल बता डारेंव फेर कोनो येखर निदान नई कर सकीन। अब भगवाने ह मोर दु:ख ल हर सकही। त आदमी ह कहिस- ले त बइठ मैं तोर दु:ख ल भगवान मेंरन कहि देहूं। अइसे कहिके ओ आदमी ह आगू रेंगिस। रेंगत-रेंगत ओला थक लागगे। थोकिन आगू रेंग के एक ठन बड़ जबर छीता के पेंड मिलीस। ओखरे खालहे म बईठ के थोकिन सुरतईस। बने सुग्घर जुड़-जुड़ हावा फुरूर-फुरूर चलत राहाय। ओला बड़ आराम लागिस।
छीता के पेंड़वा हा ओ आदमी ल पूछिस- तैं काहां जावत हस भाई, बड़ दुरिहा ले आवत हस तइसे लागथे। तोर मुंह, कान हा कइसे झोइला गेय हे, तैं कुछु संसो म बुड़े हस तइसे लागथे। त ओ आदमी ह अपन हाल ल सुनाथे। सुनके छीता हा कीहीस भईगे रे भई, ये संसार म कोन्हों सुखी नई हे तइसे लागथे। तोर दु:ख ल सुनके मोरो एक ठन दु:ख के सुरता आगे, मोरों सोर ल भगवान मेंरन अमरा देते ते बने हो जातिस गा, कहिथें। त आदमी कीहीस- का होही, कहि देहूं भई। ले बता तोर का दु:ख हे तेन ल। त छीता ह बतईस- अतक सुग्घर के मोर पेड म आज तक ले एको बेर फर नई फरय। येखर का कारन हे तेन ल तैं भगवान मेर पूछ देते भईया अतेक तोर ले बिनती करत हौं। त ओ आदमी हा कहिस- का होईस पुछ देहूं। ले मैं जावत हौं, कहिथे चल देथें।
भगवान करा जा के अपन दु:ख ल रोवत कहिथे- हे भगवान तैं मोला ये सुसार म भेजे, बने करे, फेर मोला गरीब काबर बनाए। ‘एक लांघन दु फरहार’ मैं बहुत दु:ख भोगत हौं, महाराज! अब मोर ले साहान नई हो सकय। त भगवान हा मुसकी ढारत कहिथे- ‘अरे, तैं पगला काबर अतका दुखी होवत हस? जइसे अउ लोगन मन अपन करतव्य ले सुखी हें तइसे तहूं हो सकथस।’ मैं कहूं ल अमीर-गरीब नई बनाय हौंव रे भई। ये संसार म सब झन अपन करतव्य ले बनथे।
मैं तो करतब के फल ल देथंव। मोर बर अब झन बरोबर हैं, कोनो छोटे बडे नौ हे। तहूं ओइसने करतब कर, तहूं अमीर बन जबे।
भगवान के बात ल सुनके ओ आदमी हा फेर तिखारथे-‘मैं बड़े आदमी बन जहूं न?’ भगवान कहिके हव रे मोर असीस हे जा, कहिके भगवान हा ओखर मुरूखपन ऊपर मने मन म हांसथे। काबर कि भगवान तो अगमजानी ये। ये तो करमछड़हा मइनखे ये। ‘चलनी म दुद दुहे-करम ल दोस’ कहिथे तइसे ओ करमहीन मइनखे मन करम तो करय नहीं अऊ दूसर के करी-कमई ल देख-देख के मने मन म इरखा करथें। बिगन मेंहनत करे सब सुख मिले कहिथे।
ओ हा भगवान ला छीता फल के समसिया ला गोठियाथे। त भगवान कहिथे छीता के जरि म बड़ जबर हंडा गड़े हे। ओ हा जरी ल छेंक देये हे, तेखर सेती छीता म फर नई धरत हे। त ओ आदमी हा मछरी के दुख ल गोठियईस। त मछरी के दु:ख के कारण ल बतईस- मछरी हा भूखन मरत रीहीस, त हीरा-मोती जेवाहिरात ल पेट भर खा डारीस। काहीं पचे के जीनिस होतीस त पच जतिस ओ तो रफ-रफ ले पेटौरा म माढ़ गेये हे। जब तक कोन्हों ओखर पेट ल नई चिरहीं तब तक ओखर पेट के पीरा नई जावय। अतका बात ल सुनके ओ आदमी ह गाहबर के समसिया ल गोठियाथे। कि एक झन गाहबर हा काहात रीहीस कि जंगल के सबे जीनावर मन बने-बने खाथें-पीथें, फेर मोर भाग म हाड़ाच, गोड़ा हा मिलथे कहिके। त भगवान हा कीहीस-ओला कहि देबे तैं बने बुध लगाके परिश्रम करबे त तहूं ल बने-बने खाए-पीए ल मिलही कहिके।
सबो झन के समसिया के समाधान ल सुनके मने मन म खुसी मनावत अपन घर के रद्दा रेंगिंस। त पहिली छीताफल ल ओखर समसिया के समाधान ल बता के आगू बढ़िस। त ओला गाहबर मिलथे। ओ हा पूछथे- कइसे गा मोर समसिया बर भगवान हा का उपाय बतईस? त ओ हा मने मन खुस होवत कहिथे- ‘अरे भईया तैं अतक दिन ले अपन डिमाक अऊ अतक बड़ सांघर-मोंघर देहे पांव देये हे भगवान हा, तेखर उपयोग करे बर नई जानें अऊ दूसर के सिकार करे, जुठा काठा ल खा के अराम करेस। भगवान हा केहे हे बने अक्कल लगाके मेहनत करही त उहू ला बने-बने खाये ल मिलही कहिके।’
गाहबर ल ओ आदमी के गोठ ल सुन के आतमबोध होगे, अऊ अपन मुरूखपन ऊपर पछताइस। ओ सोंचथे इही मऊका ले मउका हे, फेर ये सिकार मोर हांत ले निकर जही। ओहा छिन भर के देरी नई करीस, ऐके झपट्टा मारीस ओ आदमी के घेंघा ल मुंह म चाब के झूलगे। ओ आदमी उही मेंर गिर के तलफ-तलफ के मरगे। गाहबर हा अराम से बइठ के ओला खाये लगिस।
आतम बोध:- करम छड़हा मइनखे मन अपन मुरूखपना अऊ आलसीपन के सेती कभू सुख नई भोगय। अपन अऊ अपन परवार ल मुसीबत म डार देथें। अपन जान ल घलौ गंवा डारथें।
बुध्दिमान अऊ परिश्रमी होतिस त मछरी के पेट ल चीर के हीरा-जेवाहिरात ल पा जतिस। बने सुख से अपन जीनगी बसर करतीस पहिली मऊका तो ओला छीताफल के जरि म हंडा हे कहिके भगवान हा ओला बतईस। फेर ओहा मेंहनत ल डेर्रा के अऊ अपन बुध्दि के उपयोग नई करीस। अतका अच्छा मऊका ल लात मार दिस। अपन कुबुध्दि के सेती गाहबर के सिकार होगे।
विट्ठल राम साहू ‘निश्छल’
भौंवहारी भाठा,महासमुन्द


text:
मोंगरा के बिहाव के तियारी होगे रहय फेर देनी लेनी बर मंगलू के हाथ ह जुच्छा रिहिस। ओखर मन ह बढ़ दुखी रहय के एके ठिन बहिनी, फेर ओखर बिहाव मां मैं कुछु नइ देय सकत हवंव।
केतकी ह मने मन रोवत रहय के हमर तकदीर ह त फुटगे हवय, फेर मोंगरा के करम कइसे फुटहा होगे। मोंगरा के बिहाव देवी दाई के मड़िया मां होत रहय। केतकी ल अपन बिहाव के सुरता आगे। कतेक मनखे सकला गे रिहिन ओखर बिहाव मां। आनी बानी के गीद...।
खूंट धर अंगना पिबो वो मोर दाई
मोतियन चउक पुराबे वो
सोने के कलसा मढ़ाबे मोर दाई
हलर हलर मढ़वा डोले हो खलर खलर दाईज परे हो
कोन तोला नोनी टिके अचहर पचहर, कोन नोनी टिके घेनुगाय
दाई तोर नोनी टिके अचहर पचहर, ददा तोर टिके घेनुगाय
ये ही परम ले धरम मोर दाई, फेर धरम नइ पाबेगा
बिदा के बेरा मां मोर दाई ददा मन के जीय ह सुबुक सुबुक करत रहय। अपन करेजा ला दूसरा ल सउपे मां उनकर मन के जी ह सुख त पावत रहय, फेर दुख घला लागय। उही बेरा मां गीद गवइया डउकी मन के गीद के शुरुती –
मैं परदेसिन आवं
परमुलुक के रद्दा भुलागेंव
अउ परदेसिया के साथ
दाई कइथे रोज आबे बेटी
ददा कइथे आबे दिन चार
भइया कइथे तीजा पोरा
भउजी कहै कोनकाम
मैं परदेसिन आवं
परमुलुक के रद्दा भुलागेंव
अउ परदेसिया के साथ
मोला बिदा करे बर जम्मो गांव के लोगन सकला गे राहयं। अपन गांव ल अउ संग के सहेली मन ल छोड़त मां मोर जी ह कलपत रहय, मोर मन ह कहय।
पइयां परत हौं चन्दा सुरुज के
मोंला तिरिया जनम झिन देबे
तिरिया जनम मोर अति रे कलपना
मोला तिरिया जनम झिन देबे
देवी दाई के मढ़िया मां मोंगरा के बिहाव होगे। मंगलू अउ केतकी रो धो के मोंगरा ल फिरन्ता ल संउप दिन। फेर जात सगा वाला हिरकिन निहीं।
मोंगरा ह अपन ससुरार आगे रहय। ओह मने मन फिरन्ता के चाल ल चीन्हें बर उतियागे रहय।फेर बिहाव ले फिरन्ता घला सधवा असन बनगे रहय। मोंगरा ह जइसे पहिली फिरन्ता के बारे मां सुने रिहिस तइसे पाइस निहीं। बड़ खुशी लागय ओला के मोर मनखे ह बिहाव ले अपन नवा रद्दा निमेर लिस। कहूं अइसने देवता रइही त मोर जिनगी मां कोनों कोर कसर नइ खंगै।
फिरन्ता ल बिहाव बाद संकरी मां बंधाय असन लागय। ओह छुट्टा संडवा असन रहय। फेर ओह मोह के बंधना मां बंधागे रहय। दूध के जरे ह मही ल फूंक के पीथे। तइसने फिरन्ता ह बने रद्दा रेंगे, के मोर जोड़ी ह टोक झिन देवय के तैं ये कोन हिन्ता के रद्दा मां रेंगत हावस। फिरन्ता ह गुनय के मोंगरा ह मोर जोड़ी ये। सरप ह रेंगथे त टेड़गा मेंड़गा फेर अपन बिल मं सोझ होके खुसरथे। एकर बर बने इही होही के अपन बिहाता के जिनगी सुखी रहय कइके अपन चोरहा धन्धा ल लुक छिप के करे ला परही। आरो झिन मिलय मोर मोंगरा ला।मोर हाथ मां थोरको रुपिया सकला गे त नानमुन रोजगार धर लेहूं।
कहां जाथस गा अतेक बिहिनिया ले ?
अपन बूता मां।
तैं रोजेच बिहिनिया ले निकर जाथस अऊ बेर बूड़त ले तोर पता नइ रहय, मोर मन ह तोला देखे बर तरस जाथे।
कइसे करौं मोंगरा, बिन बूता के त नइ चलय। में इही मां लगे हावंव के थोरको रुपिया सकला जावय त नानकुन दुकान लगा लेतेंव, फेर मोर एती ओती के बुलाई ह सिरा जातिस।
ये त बने बात हे, तैं मोर गहना गुरिया ल गिरौ धर के रुपिया ले आन। बिहाव बर त अतेक गहना बनवाय फेर मांढ़े मांढ़े बाढ़ही त निहीं। रोजगार ह बाढ़ही त छुड़ा लेबोन।
तोर गहना ल रखे बिगर मेंह रुपिया लकेल डारहूं। तैं फिकर झिन कर, मेंह जात हवंव, बेरा ह चढ़त जात हे।
फिरन्ता बनउक गोठ ला मोंगरा ल कहय फेर ओखर मन ह ओला धिक्कारय, अपन जोड़ी ल अंधियार मां रखके कहां जाबे। फेर फिरन्ता ह अपन मन ल भुलवार लेवय कभू मोंगरा बर लुगरा त कभू बेंदा, त कभू लुरकी लान लान के देवय त मने मन ओला सुख मिलय।
मोंगरा ह बड़ सेवा करै अपन मनखे के। ओला फिरन्ता ह देउता असन लगै। ओखर मन ह कहय के बने रद्दा मां रेंगे लागिस त बनगे, नइ त ए जिनगी ह कइसे जातिस।
मनखे जब घर गिरस्ती के फेर मां फंस जाथे त मजबूरी ह ओखर नाथे असन सोझ रद्दा मां रेंगाय ल धर लेथे।
मोंगरा भगवान के असरा कइके संझा मंझनिया सुख के सपना देखय, के ओखर मनखे कुमार्गी रद्दा ल छोड़ के बने चाल चलही। ओखर बदी ह नेकी मं फिरबे करही। फेर ओला फिरन्ता के जुन्ना गोठ ह आगू आगू नाचे लगाय।
संकरी ह खटकिस। कोन ए ?
में आंव, खोल संकरी ल।
अइ । तोला का होगे, ओन्हा मन चिखला मं सनागे हावय।
कुछु नइ होय हे।
तोर मुख ले त मंद के बास ह आवत हे। तैं खराब चाल चलबे करबे तइसने लगथे।
चुप रह रे, बकर बकर झन कर।
मोंगरा ह जानगे के मंद के अधीन हवै, कोने बात के असर नइ होवय एखर उप्पर। वोह चुप्पे रइगे। फिरन्ता मांचा उप्पर परगे। ओखर आंखी ह झपागे रहय, ओह मंद के निसा मां सूतगे। मोंगरा ह ओला खाय ल गजब जगाइस। फेर ओह चेत नइ करिस। बिहिनियां जब सूत के उचिस त आंखी ह निच्चट लाली रहय। अउ मुंह ल बगार के जमुहाइ लेत रहय।
मोंगरा ह फिरन्ता ले रतिहा के बात नइ चलाइस। ओह अब यहू जानगे रहय के ओखर मनखे, जेन ल ओह देउता मान के बइठगे रिहिस, ओमा अभीले रकसा मन के चाल ह हमाय हावय। कइसे पार पाहूं। मेंह कुछु कइसे कहंव, काबर मन मोटाव होते हमर गिरस्ती ह चरमरा जाही।
फिरन्ता रतिहा के सुरता करके अपने उप्पर थूकत रहय। बड़ दिन ले त ओह डउकी मन असन लजावय अऊ मोंगरा ले बात करे मां डर्रावय घला, के मोंगरा ओ दिन के गोठ झिन निकारै।


text:
छत्तीसगढ़ी भाखा हे : डॉ.विनय कुमार पाठक
एक हजार बछर पहिली उपजे रहिस हमर भाखा
छत्तीसगढ़ के भाखा छत्तीसगढ़ी आय जउन एक हजार बछर पहिली ले उपजे-बाढ़े अउ ओखर ले आघु लोकसाहित्य म मुंअखरा संवरे आज तक के बिकास म राज बने ले छत्तीसगढ़ सरकार घलो सो राजभासा के दरजा पाए हे। छत्तीसगढ़ी भाखा ल अपने सरूप रचे-गढ़े बर बड़ सकक्कत करे ल परे हे-
पीरा-कोख मा जन्मेे, मया- गोदी मा पले,
माटी महमई धरे अंचरा, छत्तीसगढ़ी भाखा हे।
महानदी लहरा, जेखर मुअखरा,
होंठ देरहौरी गाल बबरा,
छत्तीसगढ़ी भाखा हे।
छत्तीसगढ़ी ह ब्रज-सांही गुरतुर भाखा हे। पूर्वी हिंदी के बोली के रूप मा अवधी अउ बघेली के संग छत्तीसगढ़ी ल जघा दे गे हे। सुराज के पहिली तक एला बोली के रूप मा जानय फेर पचास-साठ बरिस आघू एखर मूल्यांकन होईस अउ एला उपभासा नइ तो विभासा के दरजा दे गईस। ये सब सोध होए ले अउ साहित्य पोठ होय ले माने गईस। काहे के एखर व्याकरन घलो जुन्ना हे अउ एमा पचास-साठ बरिस ले साहित्य-लेखन मा गति जरूर आईस हे। अलग राज बने के पाछू छत्तीसगढ़ सरल उदम बाढ़े लागिस। एला राज्य सरकार राजभासा के दरजा देईस अउ आयोग घलो बना दिस। अब ओहर भासा कहे गईस अउ राजकाज बर हिंदी के संग एखर उपयोग करे माने लिखई- पढ़ई अउ बोलई के भाखा मान लिए गईस। छत्तीसगढ़ ल दक्छिन कौसल अउ महाकौसल कहे जाथे, ए तरा माता कौसिल्या के अवतरे जघा ए आए-
बाल्मीकि, धरमदास, सबाले ल संवारे।
राम के गोड़ ल पटवारे, छत्तीसगढ़ी भाखा हे।
छत्तीसगढ़ी ल दू करोड़ ले जादा मन बोलथें अउ समझथें। एहर लोक व्यवहार के बोली ए अउ एक संग मातृभासा, लोकभासा, संपर्क भासा अउ सरकार डहर ले राजभासा के रूप मा माने के कारन राजभासा घलो मान लिए गे हे। इहां जउन भी बाहर ले आईन, इहां के हो के रहि गिन अउ जउन एखर लूट-खसोट करे बर आईन, उनला ए राज छोड़ के जाना परिस। जउन एला अपन धरती मानिस, ओला इहां के धरती अपन बेटा असन मया-दुलार दिस। एही कारन हे के इहां के संस्किरिति मा सब बर जघा हे, ठउर हे। इहां जउन आईन, मया पाके फिर हो गईन। इहां के भाखा घलोक दूसर भाखा ल चूड़ी पहिरा के, भात खवाके अपन जात मा मिला लिए हे। एही गुन इहां के लोगन मा देखे जा सकत हे तभे तो छत्तीसगढ़िया सब ले बढ़िया कहे गे हे।
छत्तीसगढ़ी सबो कोनो बोलथें अउ समझथें घलोक फेर एला बाहिर जाके दूसर मन मेर बोले मा लजाथे अउ ओ मेर उंकर लोक व्यवहार नंदा जाथे, ये बने बात नोहय। सब ल अपन मातृभासा उप्पर गरब करना चाही। ओही तो ओखर चिन्हारी आय। अंगरेजी सिक्छा के परचार हर पूरा देस मा छेत्रीय भासा, लोकभासा अउ बोली ल गंवाय अउ पिछड़ा बताए रहिस तभे तो हमन ला अपन-आप मा दीन हीन जिनगी बिताय अउ छत्तीसगढ़ीपन ल लुकाए के टकर परगे जउन सुराज के सत्तर बछर पाछू घलोक मन म पलत हे, ये बने बात नोहय। राजभासा बने के ये अरथ अब कारयालय मा हिंदी के संग छत्तीसगढ़ी मा कामकाज करे जाही। आयोग के पहिली अध्यक्छ ह एखर नींव डारिस अउ दूसर ह परसासनिक सब्दकोस बना दिस।
हाईकोर्ट के माननीय न्यायाधीश हर मन ल ए राज के मनखे के भावना ल समझत हुए छत्तीसगढ़ी मा फैसला करे के बिनती करे गईस हे। काहे के एखर पहिली माननीय न्यायमूर्ति फकरुद्दीन हर एक फैसला छत्तीसगढ़ी मा दे के इहां के लोगन के भावना के सुआगत करिन। एकरे साथ बेमेतरा के एक अर्जीनवीस हर बैनामा छत्तीसगढ़ी मा लिखके न्यायालय मा कामकाज करे के रसदा खोल दिए हे। परसिक्छन, कारयसाला, संगोस्ठी करके, छत्तीसगढ़ी भासा के ग्रंथ अउ सब्द सागर छापके, मंत्रालय अउ सचिवालय ले परसिक्छन के सुरूआत करके आयोग ह एक बछर मा छत्तीसगढ़ी मा चेतना जगाए हे जेखर ले पूरा परदेस मा एखर हलचल दिखत हे। राजभासा के कामकाज म जउन कमी अउ बाधा हे, तेला दूरिहाए बर आयोग काम करिही। आने वाला चुनाव छत्तीसगढ़ी ल लेके होही। कतकोन विदवान अउ भासाविद् घलो मन लोकभासा ल राजभासा के दरजा देए अउ आठवीं अनुसूची मा अंकवाए के उदिम ल हिंदी के बिकास अनुसूची मा अंकवाए के उदिम ल हिंदी के बिकास बर ठउके नइ मानय। अरे भाई हो? हिंदी के जतका सामरथ लोकभासा बनही, हिंदी ओतके पोठ बनही काहे के डारा-पाना अउ साखा के बढ़ोत्तरी रूख-राई के बढ़ोतरी ये। साखा पेड़ ले अलगियावत कहां हे? जब एखर जादा ले जादा साखा माने लोकभासा आठवीं अनुसूची मा आही तौ हिंदी अपने-अपन रास्ट्रभासा के गरिमा ल बढ़ोही? लोकभासा ल आठवी अनसूची मा नइ लेना सामरथ भाखा के बढ़ती अउ बिकासल रोकना कहे जाही। एखर बर सरकार ल पहल करना चाही, नइ तो राजनीति बलद जाही। आठवीं अनुसूची म अंकाय ले भासा हर जी जाही जउन आज के जुग के मांग हे।भासा- बोली के भेद ल नइ जानने वाला, राजभासा के करतब ल नइ समझने वाला जब नकारात्मक बात करके भासा के राजनीति करथे अउ सकारात्मक सोच कोती ले आंखी मुंद लेथे तौ अइसन मुड़पेलवा अउ अपन कुकरी के एक टांग तोड़ के अपन कहावत- ‘मोर मुरगी के एक टांग’ कहावत के डींग मरैया लोगन ल मालूम होना चाही के आयोग कोनो जादू के छड़ी नोहय जउन तुरते- फुरते सब कर डारय।
डॉ. विनय कुमार पाठक
अध्यक्छ, छत्तीसगढ़ राजभाषा आयोग, बिलासपुर
(भास्कर, बिलासपुर में प्रकाशित आलेख)


text:
सम्मत के जर आए धन खान-पान के असर ते जेन अस्पताल म जाबे तिहेच मनमाड़े भीड़ पेले रिथे। अस्पताल ल ठउर-ठउर म खोले डॉक्टर मन गरीब ल देखते ही ठोमहा-ठोमहा दवई ल देके खून जांच, पेशाब जांच, अऊ ऐ जांच ओ जांच के पर्ची थमहा देथे। अस्पताल तो अब अइसे होगे हाबे जानो-मानो चाय-पान के दुकान, हरेक गली म एक ठन मिलही। आन देश के मन किथे के इहां के लोगन मन गरीबी अउ बीमारी म ज्यादा मरथे। ए सोचे के बात आए के अतेक बड़े-बड़े अस्पताल अउ डाक्टर होय के बावजूद बीमारी म लोगन मरत हावय। अरबों-खरबों रूपिया गवां के गरीब मन खातिर सरकार ह कल्याणकारी योजना चलावत हावय, तभो भूख ले कइसे मर जथे अऊ जेन गरीब भूख ले बांचगे वो बपरा ह नानकून बीमारी म मर जथे। जब आदमी के काल आथे तव ओला मउत ले कोनो नइ बचा सकय। फेर अब जबकि चिकित्सा विज्ञान ह अपनेच मुंह ले आगर के घाघर गोठियावथाबे के हमर कना हरेक बीमारी के दवई हाबे त ये बात कोति घलोक सोचे पर परथे के का ओ दवई के असर अमीर अउ गरीब उपर आने-आने होथे। कतकोन शहर म तो समे म उपचार अउ दवई-बुटी के बने बेवस्था होय के बाद घलोक बीमारी अउ बीमरहा मनके संख्या दिनों-दिन बाड़त काबर हावय। पहिली घलोक बीमारी होवत रिहिसे, उपचार तको होवय। समे के मुताबिक धीरे-धीरे उपचार के तरीका ह बदलत हावय। अब जेन झिन डाक्टर ते ठिन दवाई, उहू म जीव बांच जही येकर कोनो गारेंटी नइये। आदमी मरे चाहे बांचे डाक्टर के पूरा फीस देना जरूरी हावय। मरीज मरगे त ओकर घरवाले मन अस्पताल के पूरा खर्चा देही तभे लाश ल उठाही, अइसन हवय अब के उपचार व्यावस्था अउ डॉक्टर मनके नीति।
सरकार किथे इलाज के आभाव म काकरो मउत नइ होना चाही, सबला बने उपचार मिलय। फेर इहां तो बने इलाज सिरिफ बड़हर बर हावय। जेकर कना रूपिया पइसा हावय ओमन बड़े से बड़े बीमारी ले उबर जथे अऊ जेकर कना इलाज कराय बर पइसा नइये ओमन सर्दी-खासी म तको ढलंग जथे। माने तोर करा पइसा हवय तव सब इलाज होही वरना भगवाने जाने तोर का होही? आयुर्वेद, योग, यूनानी, प्राकृतिक चिकित्सा, सिद्धा, होम्योपैथी, स्थानीय वनौषधि, जड़ी-बूटी अउ योग विज्ञान ले आगु लोगन के उपचार होवय। अब सबले ज्यादा ऐलोपैथी के बोलबाला हावय। आदमी के दिनचर्या म शामिल होगे हावय दवई ह। ए गोली मनके पहुंच दवई दुकान ले गांव के किराना दुकान तक होगे हावय। दुनिया म अइसन कोनो आदमी नइ बांचे होही जेन बिन दवई खाये जियत होही। लइका ह महतारी के गरभ म रिथे तभेच ले ओला विटामिन, प्रोटिन अउ कैल्शियम के टेबलेट के आदत हो जाये रिथे, तब बाहिर आये के बाद कइसे ओ लइका ह बिगर गोली दवई के भला-चंगा रइही। बात-बात म डॉक्टर अउ दवई के देखे तो अइसे लागे लागथे मानो दवई बनइया अउ डॉक्टर मन मिलके हर आदमी ल गोली-दवई के आदी बनावत हावय। दुबर-पातर ल मोटाय के दवई, मोट-डाट ल पतराये के। बाल झड़ाय के, जगाये के। बीमारी के हउ्वा ले आज देश म गोली-दवई के बाजार अतेक फूलत-फलत हावय के जेन ल कुछूच बीमारी नइये तेनो हा मोला कुछू बीमारी झिन होतिस भगवान किके बने-बने रेहे के दवई ल खावत हाबे।
( जयंत साहू )
JAYANT SAHU
ward-52, Dunda, post-Sejbahar, Raipur CG
9826753304